Ɛzela Hilehilele Nyamenle Mɛla Ne | Ngakula Baebolo Ɛzukoalɛdeɛ\nƐzela Hilehilele Nyamenle Mɛla Ne\nYizilayɛma dɔɔnwo ziale hɔle Gyɛlusalɛm la, asɛɛ ɛvolɛ 70 ɛne, noko ɛnee bie mɔ tɛte Pɛhyea Maanle ne ɛleka ngakyile. Bɛ nuhua ko a le ɛsɔfo Ɛzela mɔɔ hilehilele Gyihova Mɛla ne la. Ɛzela dele kɛ menli mɔɔ wɔ Gyɛlusalɛm la ɛnli Mɛla ne azo na ɛnee ɔkulo kɛ ɔkɔboa bɛ. Pɛhyea Belemgbunli Zɛzɛse zele ye kɛ: ‘Nyamenle ɛmaa wɔnwu nrɛlɛbɛ amaa wɔahola wɔahilehile ye Mɛla ne. Ɛ nee awie biala mɔɔ kulo kɛ ɔkɔ bie la ɛhɔ.’ Ɛzela yiale menli mɔɔ kulo kɛ bɛsia bɛkɔ Gyɛlusalɛm la kɔsɔɔti. Bɛzɛlɛle Gyihova kɛ ɔbɔ bɛ nwo bane wɔ adenle tendenle ne mɔɔ bɛlɛtu la anu, na akee bɛdule bɛ bo.\nSiane nna anzi, bɛdwule Gyɛlusalɛm. Mgbanyima mɔɔ wɔ ɛkɛ la zele Ɛzela kɛ: ‘Yizilayɛma andie Gyihova yɛɛ bɛgya mraalɛ mɔɔ bɛsonle awozonle la.’ Duzu a Ɛzela yɛle a? Ɔhotole menli ne anyunlu ɛkɛ na ɔyɛle asɔne kɛ: ‘Gyihova, wɔyɛ ninyɛne dɔɔnwo wɔmaa yɛ, noko yɛyɛ ɛtane yɛtia wɔ.’ Menli ne nlunle bɛ nwo, noko ɛnee bɛtɛyɛ ninyɛne mɔɔ ɛnle kpalɛ la. Ɛzela kpale mgbanyima nee ndɛnebuavolɛma kɛ bɛnleɛnlea edwɛkɛ ɛhye mɔ anu. Wɔ siane nsa anzi, bɛvoanle menli mɔɔ bɛnzonle Gyihova la.\nƐvolɛ bulu nee nwiɔ pɛle nu. Wɔ zɔhane mekɛ ne anu, ɛnee bɛdo Gyɛlusalɛm bane ne bɛwie. Yemɔti Ɛzela maanle menli ne yiale wɔ gua ne azo na ɔgengale Nyamenle Mɛla ne ɔhilele bɛ. Mɔɔ Ɛzela bukele buluku ne anu la, menli ne dwazole gyinlanle. Ɔyele Gyihova ayɛlɛ, na menli ne maanle bɛ sa zo liele zolɛ. Akee Ɛzela gengale Mɛla ne na ɔhilehilele nuhua, na menli ne diele ye kpalɛ. Bɛliele bɛdole nu kɛ bɛhwe bɛ nwo bɛvi Gyihova anwo bieko, na bɛzunle. Aleɛ hyenle la, Ɛzela gengale Mɛla ne dɔɔnwo hilele bɛ. Bɛnwunle kɛ ɔnrɛhyɛ, bɛbali Kpɔda Bo Ɛdɛnlanlɛ Ɛvoyia ne. Ɛkɛ ne ala bɛbɔle ɔ bo kɛ bɛsiezie bɛ nwo bɛamaa ɛvoyialilɛ ne.\nBɛlile ɛvoyia ne kenle nsuu, menli ne anye liele na bɛyɛle Gyihova mo kɛ yemaa bɛnyia aleɛ dɔɔnwo la. Ɔvi Dwɔhyua mekɛ zo, bɛtɛdile Kpɔda Bo Ɛdɛnlanlɛ Ɛvoyia zɛhae ɛlɛ. Bɛwiele ɛvoyialilɛ ne la, menli ne yiale na bɛyɛle asɔne kɛ: ‘Gyihova, ɛliele yɛ ɛvile akɛlɛzonlenlɛ nu, ɛmaanle yɛ aleɛ wɔ ɛsɛlɛ ne azo na ɛvale azɛlɛ kɛnlɛma ɛhye ɛmaanle yɛ. Noko yɛyɛle anzosesebɛ yɛtiale wɔ fane dɔɔnwo. Ɛmaanle wɔ ngapezoma bɔle yɛ kɔkɔ, noko yɛandie. Noko ɛnyianle yɛ nwo abotane. Ɛlile ɛwɔkɛ mɔɔ ɛbɔle Ebileham la azo. Akee yɛbɔ ɛwɔkɛ kɛ yɛbadie wɔ.’ Bɛhɛlɛle bɛ ɛwɔkɛ ne, na mgbanyima, Livaema nee ɛsɔfo ne mɔ vale bɛ sa wulale ɔ bo.\n“Anyelielɛ a le bɛdabɛ mɔɔ bɛtie Nyamenle edwɛkɛ ne na bɛdi zo la!”—Luku 11:28\nKpuya: Duzu a Ɛzela hilehilele Yizilayɛma mɔɔ bɛyiale Gyɛlusalɛm la ɛ? Duzu a menli ne bɔle ɛwɔkɛ kɛ bɛbayɛ a?\nƐzela 7:1-28; 8:21-23, 31, 32; 9:1–10:19; Nihɛmaya 8:1-18; 9:1-38\nBAEBOLO BULUKU MUKENYE VIDIO\nGyihova lile ɛwɔkɛ mɔɔ ɔbɔle kɛ ɔbalie ye menli yeavi Babelɔn na bɛabɔ nɔhalɛ ɛzonlenlɛ bo bieko wɔ Gyɛlusalɛm la azo.\nFa nwa awie Fa nwa awie Ɛzela Hilehilele Nyamenle Mɛla Ne\nlfb ɛzukoalɛdeɛ 66 m. 156-157


1 Samoɛle 2 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Limoa 2:1-36\nHana asɔneyɛlɛ ne (1-11)\nYilae amra mrenyia nwiɔ ne ɛtane ne (12-26)\nGyihova ɛbua Yilae sua nu amra ndɛne (27-36)\n2 Akee Hana yɛle asɔne kɛ: “Me ahonle di fɛlɛko wɔ Gyihova anu;+Gyihova ɛkpogya me mɛne* ne zo. Mebuke me nloa mebua me kpɔvolɛma,Ɔluakɛ medi fɛlɛko wɔ wɔ ngoanelielɛ nu. 2 Awie biala ɛnle nwuanzanwuanza kɛ Gyihova,Awie biala ɛnle ɛkɛ kɛ ɛdawɔ ala,+Yɛɛ bodane biala ɛnle kɛ yɛ Nyamenle ne la.+ 3 Bɛmmafa anwomemaazo bɛtendɛ;Bɛmmamaa adubɛnwo edwɛkɛ biala fi bɛ nloa anu finde,Ɔluakɛ Gyihova le Nyamenle mɔɔ ze debie biala,+Na ɔdaye a ɔsuzu nyɛleɛ biala pɛpɛɛpɛ a. 4 Bɛbubu katakyiema ɛda ne mɔ,Noko bɛmaa menli mɔɔ ɛlɛtɔ aze la anwosesebɛ.+ 5 Menli mɔɔ ako ɛyi la bali ɛkpa akpondɛ aleɛ,Noko ɛhɔne ɛngu menli mɔɔ ɛhɔne ku bɛ la bieko.+ Mota ɛwo mralɛ nsuu,+Noko raalɛ mɔɔ ɛwo mralɛ mrenyia dɔɔnwo la anwo ɛyɛ ye koonwu.* 6 Gyihova a ku a, yɛɛ ɔdaye a ɔbɔ ngoane nwo bane a;*Ɔmaa menli kɔ Nla* nu yɛɛ ɔmaa bɛdwazo.+ 7 Gyihova maa bɛdi ehyia yɛɛ ɔmaa bɛnyia bɛ nwo;+Ɔbɛlɛ sonla aze yɛɛ ɔkpogya sonla zo.+ 8 Ɔkpogya koahweabane zo ɔfi ndɛtɛlɛ nu;Ɔmaa ehyianli zo ɔfi nzonle* edukue nu,+Ɔmaa bɛ nee tumivolɛma tɛnla,Ɔmaa bɛtɛnla enililɛ ebia zo. Azɛlɛ ye adiabo ne mɔ le Gyihova ɛdeɛ.+Na ɔfa azɛlɛ ne ɔsie zolɛ. 9 Ɔbɔ ye nɔhavoma agyakɛ ɛdudulɛ nwo bane,+Noko bɛbamaa amumuyɛma ayɛ koonwu wɔ awozinli nu,+Ɔluakɛ tɛ anwosesebɛ a maa sonla di konim a.+ 10 Gyihova bazɛkye bɛdabɛ mɔɔ bɛlɛko bɛatia ye la,*+Ɔbahulu wɔ anwuma lɔ yeagua bɛ nwo zo.+ Gyihova babua azɛlɛ ye amuala ndɛne,+Ɔbamaa ye belemgbunli ne tumi+Na yeakpogya ahenle mɔɔ yekpokpa ye la mɛne* ne zo.”+ 11 Akee Ɛlekeena hɔle sua nu wɔ Releema, na kakula ne yɛle Gyihova sonvolɛ*+ wɔ ɛsɔfo Yilae anyunlu. 12 Ɛnee Yilae amra mrenyia ne mɔ le amumuyɛma;+ ɛnee bɛmbu Gyihova. 13 Ɛnee kɛ bɛyɛ ɛsɔfo ne mɔ kyɛfoa ne mɔɔ bɛdie bɛfi menli ne ɛkɛ la ɛne:+ Mekɛ biala mɔɔ awie ɛlɛbɔ afɔle la, ɛsɔfo ne sonvolɛ fa faka agye nsa ba wɔ mekɛ mɔɔ nane ne gyi senle zo la, 14 na ɔfa ɔwula kyɛnze, danesɛne asa nwiɔ, siase yɛɛ danesɛne asa ko ne anu. Debie biala mɔɔ faka ne kɛva la ɛsɔfo ne fa. Ɛhye a bɛvale bɛyɛle Yizilayɛma kɔsɔɔti mɔɔ ɛnee ba Hyaelo la a. 15 Eza kolaa na ahenle mɔɔ ɛlɛbɔ afɔle ne ayela ɛnlome ne la,+ ɛsɔfo ne sonvolɛ ba ɛkɛ na ɔka ɔkile ye kɛ: “Maa ɛsɔfo ne nane maa ɔdondo. Ɔnrɛlie mɔɔ wɔdo la, ɔkulo ye amolɛ ne ala.” 16 Saa ahenle ka kile ye kɛ: “Maa bɛlimoa bɛyela ɛnlome ne+ na wɔava mɔɔ ɛkulo* la” a, ɔka kɛ: “Kyɛkyɛ, fa maa me kɛkala; saa tɛ ye zɔ a, medame mebava bie!” 17 Yemɔti azonvolɛ ne mɔ ɛtane ne yɛle kpole wɔ Gyihova anyunlu,+ ɔluakɛ bɛambu Gyihova afɔlebɔdeɛ ne bie. 18 Ɛnee Samoɛle le kakula ɛdeɛ, noko ɛnee ɔwula lenen yifɔdo*+ na ɔsonle wɔ Gyihova anyunlu.+ 19 Ɛnee eza ye mame nwo tɛladeɛ ekyi mɔɔ ɛnlɛ ɔ sa la na ɔfa ɔbɛlɛ ye ɛvolɛ biala wɔ mekɛ mɔɔ ɔ nee ɔ hu kɛhɔ kɛ bɛkabɔ ɛvolɛ biala afɔle ne la.+ 20 Na Yilae yilale Ɛlekeena nee ɔ ye na ɔhanle kɛ: “Gyihova ɛmaa ɛ ye ɛwo kakula ɛva ɛzie ko ne mɔɔ yeva yemaa Gyihova la agyakɛ anu.”+ Akee bɛziale bɛhɔle sua nu. 21 Gyihova dole ɔ nye nleanle Hana, ɔti ɔnrenzɛle;+ na ɔwole mralɛ mrenyia nsa yɛɛ mralɛ mraalɛ nwiɔ ɔbokale nwo. Na kakula Samoɛle hɔle zo nyinle wɔ Gyihova anyunlu.+ 22 Ɛnee Yilae ɛyɛ kpanyinli, noko ɔdele debie biala mɔɔ ɔ mra ne mɔ ɛlɛfa ayɛ Yizilayɛma la kɔsɔɔti+ nee kɛzi bɛ nee mraalɛ mɔɔ sonle wɔ nyianu ɛdanlɛsua ne anuhɔlɛ da la.+ 23 Ɛnee ɔta ɔka ɔkile bɛ kɛ: “Duzu ati a bɛkɔ zo bɛyɛ ninyɛne ɛhye mɔ a? Bɛ nwo edwɛkɛ ɛtane ala a mete mefi menli ne amuala ɛkɛ a. 24 Kyɛkyɛ, me mra, edwɛkɛ mɔɔ mete kɛ bɛlɛkeha wɔ Gyihova menli ne avinli la ɛnle kpalɛ. 25 Saa sonla yɛ ɛtane tia ɔ gɔnwo a, awie bahola abodo Gyihova amaa ye;* noko saa sonla yɛ ɛtane tia Gyihova a,+ nwane a bahola azɛlɛ amaa ye a?” Noko bɛandie bɛ papa ane, ɔluakɛ ɛnee Gyihova ɛbɔ kpɔkɛ kɛ ɔku bɛ.+ 26 Mekɛ zɔhane, Samoɛle hɔle zo nyinle na ɔnyianle Gyihova nee menli nyunlu ɛlolɛ.+ 27 Nyamenle sonla bie rale Yilae ɛkɛ na ɔzele ye kɛ: “Edwɛkɛ mɔɔ Gyihova ɛha la ɛne: ‘Asoo meanye me nwo meangile wɔ papa abusua ne wɔ mekɛ mɔɔ bɛwɔ Yigyibiti na bɛle ngɛkɛlɛ wɔ Falo sua nu la?+ 28 Na menyele ye menvile Yizilayɛ mbusua kɔsɔɔti anu+ kɛ ɔyɛ me ɛsɔfo na ɔhɔ me afɔlemokyea ne anwo ɔhɔbɔ afɔle,+ ɔkpu ayilevuanlɛ* na ɔwula yifɔdo ne ɔgyinla me nyunlu; na menvale afɔle mɔɔ Yizilayɛma* fa senle bɔ la kɔsɔɔti memaanle wɔ nenyia abusua ne.+ 29 Duzu ati a bɛmɛ bɛmbu* me afɔlebɔdeɛ mɔɔ meha kɛ bɛva bɛrɛla me tɛnlabelɛ ɛkɛ ne la ɛ?+ Duzu ati a ɛdi ɛ mra ne mɔ eni ɛtɛla me na bɛdi ninyɛne mɔɔ me menli Yizilayɛma fa babɔ afɔle la anu kpalɛ ne bɛyɛ mbelane ɛ?+ 30 “‘Zɔhane ati, edwɛkɛ mɔɔ Gyihova Yizilayɛ Nyamenle ne ɛha la ɛne: “Nɔhalɛ nu, menganle kɛ wɔ abusua ne nee wɔ nenyia abusua ne balua me nyunlu dahuu.”+ Noko kɛkala Gyihova se: “Menrɛyɛ ye zɔ bieko, ɔluakɛ mebali menli mɔɔ di me eni la eni+ noko menli mɔɔ ɛmbu me la, menrɛva bɛ menrɛyɛ ɛhwee.” 31 Nea! Mekɛ ɛlɛba mɔɔ mebaye ɛdawɔ nee wɔ papa abusua ne anwosesebɛ* meavi ɛkɛ a, amaa wɔ abusua ne anu sonla ko bɔbɔ anyɛ ɛrelera.+ 32 Ninyɛne mgbalɛ kɔsɔɔti mɔɔ bɛyɛ bɛmaa Yizilayɛ la anu, ɛbanwu kpɔvolɛ bie wɔ me tɛnlabelɛ ɛkɛ,+ na bɛnrɛnwu ɛrelera bieko wɔ wɔ abusua ne anu ɛlɛ. 33 Wɔ abusua ne anu sonla mɔɔ menrɛye ye menrɛvi me afɔlemokyea ne anwo la bamaa ɛ nye azɛkye na wɔali nyane,* noko wɔ abusua ne anu amra dɔɔnwo badɔ dadeɛ nloa.+ 34 Mɔɔ bado ɛ mra mrenyia nwiɔ ne, Hɔfenae nee Fenɛhaze la bayɛ sɛkɛlɛneɛ amaa wɔ: Bɛ mu nwiɔ bɛbawu kenle ko.+ 35 Akee mebakpa ɛsɔfo mɔɔ di nɔhalɛ la.+ Ɔbayɛ mɔɔ me ahonle kulo la;* na mebazi sua mɔɔ wɔ ɛkɛ ne dahuu la meamaa ye na ɔbalua ahenle mɔɔ mekpokpa ye la anyunlu dahuu. 36 Awie biala mɔɔ kɛha wɔ abusua ne anu la barabɔ ɔ ti aze amaa ye alie ezukoa nee paano, na yeaha kɛ: “Mesɛlɛ wɔ, fa me wula ɛsɔfo gyima ne ko anu amaa meanyia aleɛ ekyi meali.”’”+\n^ Anzɛɛ “me anwosesebɛ.” Nea Edwɛkɛbohilelɛ.\n^ Hibulu aneɛ nu, “ɛnwoso.”\n^ Anzɛɛ “ɔmaa bɛba ngoane nu a.”\n^ Anzɛɛ ɔkola ɔkile, “ɛwula.”\n^ Anzɛɛ ɔkola ɔkile, “Ɛzulolɛ baha bɛdabɛ mɔɔ bɛlɛko bɛatia Gyihova la.”\n^ Anzɛɛ “anwosesebɛ.” Nea Edwɛkɛbohilelɛ.\n^ Anzɛɛ “na ɛnee kakula ne ɛlɛsonle Nyamenle.”\n^ Anzɛɛ “mɔɔ wɔ ɛkɛla kulo.”\n^ Hibulu aneɛ nu, “ɛnee ɔfa lenen yifɔdo ɔkye ɔ bo.”\n^ Anzɛɛ ɔkola ɔkile, “Nyamenle baziezie edwɛkɛ ne amaa ye.”\n^ Anzɛɛ ɔkola ɔkile, “ɔbɔ afɔle ɔmaa ɔkpu esike ɔhɔ anwuma.”\n^ Hibulu aneɛ nu, “bɛfa bɛ gyakɛ bɛbɔ.”\n^ Hibulu aneɛ nu, “asa.”\n^ Anzɛɛ “na wɔ ɛkɛla nwo abubu ye.”\n^ Anzɛɛ “mɔɔ wɔ me ahonle nee me ɛkɛla nu la.”\n1 Samoɛle 2


“Bɛdie Ɛlalɛ Bie Mɔɔ Meha La”—Dwosefi Nee Ɔ Mediema Ne Mɔ Edwɛkɛ | Sukoa Bɛ Diedi\nKENGA YE WƆ Afrikaans Albanian Amharic Arabic Armenian Armenian (West) Aymara Bulgarian Catalan Cebuano Chichewa Chinese (Shanghainese) Chinese (Sichuanese Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Giliki Guarani Gun Haitian Creole Hibulu Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Krio Lingala Lithuanian Luganda Luo Macedonian Malagasy Maltese Maya Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Bolivia) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Tuvaluan Twi Ukrainian Umbundu Urdu Vietnamese Xhosa Yoruba Zapotec (Isthmus) Zulu\nSUKOA BƐ DIEDI | DWOSEFI\n“Bɛdie Ɛlalɛ Bie Mɔɔ Meha La”\nDWOSEFI hɔle zo nleanle aduduleɛ, ɔ kunlu a anrɛɛ ɔbahola yeaye ɔ nwo yeavi adendulɛma ne avinli na yeanriandi. Ɛnee ye sua nu wɔ Hibulɔn, mɔɔ bikye ɛkɛ ne wɔ awoka ne anzi la. Ye papa, Gyekɔbo, badɛnla sua nu koonwu nɔsolɛ, mɔɔ ɔnze edwɛkɛ mɔɔ ɛdo ɔ ra kulovolɛ ne la anwo ɛhwee a. Noko Dwosefi ɛnrɛhola ɔ nwo ɛkɛ ne kɔ kɛkala; ɔluakɛ ɔze kɛ ɔnrɛnwu ye papa kpanyinli ne mɔɔ ɔkulo ye edwɛkɛ la anyunlu bieko. Ɛnee gualilɛma ne anye gyi ɔ nwo wɔ mekɛ mɔɔ bɛ afunlumu ne mɔ lua nyiakɛ adenle dɛba ne azo la. Kɛkala Dwosefi wɔ bɛ sa nu, na bɛnrɛmaa ɔnrɛvi bɛ sa. Bɛbu kakula nrenya ɛhye kɛ ɔle kɛ bɛ alufuanlɛ nee nwole mɔɔ sonle bolɛ—ninyɛne mɔɔ bɛtɔne bɛ a bɛbanyia nvasoɛ kpole wɔ Yigyibiti la.\nƆbayɛ kɛ ɛnee Dwosefi ɛli ɛvolɛ 17 ala. Yɛ kɛzi ɔlɛto ɔ nye yeanlea anwomanyunlu wɔ adɔleɛ, wɔ ɛleka mɔɔ sɛnzɛne ne ɛlɛbikye Nyevile Kpole ne, na ɔlɛdwenle kɛzi ye ɛbɛlabɔlɛ ɛhakyi arɛlevilɛ nu la anwo nvoninli nea. Ɔnde ɔ bo kɛ ɔ mediema mrenya ne mɔ anrɛɛ ku ye na akee bɛdɔne ye kɛ kanranli la. Ɔbayɛ se yeamaa Dwosefi kɛ ɔbazɔ ɔ nwo na yeanzu. Ɛnee ɔnze mɔɔ bado ye kenlebie a.\nDwosefi fanwodi bɔle ye noko ye diedi ambɔ ye\nKɛzi edwɛkɛ ɛtane ɛhye dole Dwosefi ɛ? Na duzu a yɛsukoa yɛfi kpavolɛ mɔɔ ye abusua nu amra yɛle ye amumuyɛ na bɛkpole ye la diedi ne anu a?\nABUSUA MƆƆ EDWƐKƐ WƆ NU\nƐnee Dwosefi wɔ abusua kpole nu, noko ɔnle abusua mɔɔ anyelielɛ nee koyɛlɛ wɔ nu a. Gyekɔbo abusua ne anwo edwɛkɛ mɔɔ Baebolo ne ka la maa yɛnwu ngyegyelɛ mɔɔ wɔ mraalɛ dɔɔnwo ɛgyalɛ nu—debie mɔɔ ɛnee ɔkɔ zo na Nyamenle manle ɔhɔle zo wɔ ye menli avinli kɔkpɔla kɛ ɔ Ra ne vale agyalɛ nwo ngyinlazo ne ziele ɛkɛ bieko la. (Mateyu 19:4-6) Gyekɔbo nee mraalɛ nna—ɔ ye mɔ nwiɔ, Liya nee Relahyɛle, yɛɛ bɛ sonvolɛ mraalɛ, Zelepa nee Belehaa, wole mralɛ kɛyɛ 14. Mɔlebɛbo ne, ɛnee Gyekɔbo kulo Relahyɛle mɔɔ anwo yɛ ye fɛ la. Yeannyia ɛlɔlɛ zɛhae wɔ Liya, mɔɔ le Relahyɛle adiema kpanyinli, mɔɔ bɛbɛlɛbɛlale ye bɛmanle ɔgyale ye la anwo. Edwɛkɛ ɛtane dwazole mraalɛ nwiɔ ne avinli, na zɔhane nungulehwenlɛ ne hanle ngakula mɔɔ wɔ sua nu ɛkɛ ne la.—Mɔlebɛbo 29:16-35; 30:1, 8, 19, 20; 37:35.\nRelahyɛle angola wo wɔ mekɛ tendenle nu, na mekɛ mɔɔ akee ɔwole Dwosefi la, Gyekɔbo anye liele kakula nrenya ɛhye mɔɔ ɔwole ye wɔ ye mgbanyinli nu la anwo titile. Kɛ neazo la, mekɛ mɔɔ abusua ne ɛlɛkɔ ahɔyia Gyekɔbo adiema Yisɔ amumuyɛ ne la, Gyekɔbo manle Relahyɛle nee kakula Dwosefi lile menli ne anzi ɛleka mɔɔ banebɔlɛ wɔ la. Ɔbayɛ kɛ zɔhane kenle ne mɔɔ ɛnee yɛ ɛzulolɛ la hanle Dwosefi kpalɛ. Suzu kɛzi ɔbazi ɔ nwo kɛ ye papa mɔɔ lɛ anwosesebɛ ɛlɛtia adɔ zo wɔ zɔhane nwonlomɔ ne la anwo nea. Nea kɛzi ɔbayɛ kɛ deɛ mɔɔ manle ɔrale ye zɔ zinle ɔ nwo la: Ye papa nee anwumabɔvolɛ anwosesebɛ bie honle nɔe ne! Kɛmɔti ɛ? Ɔboalekɛ ɛnee Gyekɔbo kulo kɛ Gyihova Nyamenle yila ye. Ahatualɛ mɔɔ Gyekɔbo nyianle la a le kɛ bɛhakyile ye duma bɛyɛle ye Yizilayɛ. Ye duma bala maanle mumua bie anwo zo! (Mɔlebɛbo 32:22-31) Mekɔ hɔle bie la, Dwosefi nwunle kɛ Yizilayɛ mrenya a bayɛ selɛ amaa mbusua mɔɔ wɔ zɔhane maanle ne anu a!\nNzinlii, esiane dole kakula Dwosefi wɔ mekɛ mɔɔ awie mɔɔ kulo ye edwɛkɛ kpalɛ gyakyile ye wɔ ɔ nzi la. Ye mame wule wɔ mekɛ mɔɔ ɔlɛwo ɔ diema kakula Bɛngyaman la. Ye papa lile ye ewule ne anwo nyane kpole. Yɛ Gyekɔbo mɔɔ ɔlɛyɛ ye bɛtɛɛ yeakyikyi Dwosefi anye anwo monle, na ɔlɛfa anyelazo ko ne ala mɔɔ mekɛ bie kyekyele Gyekɔbo nenya Ebileham arɛle akyekye Dwosefi arɛle la anwo nvoninli nea. Nea kɛzi ɔbayɛ kɛ Dwosefi anye liele wɔ mekɛ mɔɔ ɔnwunle kɛ kenle bie Gyihova badwazo ye mame ara ngoane nu bieko la! Bie a Dwosefi nyianle ɛlɔlɛ kpole manle atiakunlukɛnlɛma “teasema Nyamenle” ne. (Luku 20:38; Hibuluma 11:17-19) Ɔ ye ewule ne anzi, ɛnee dahuu Gyekɔbo kulo zɔhane ngakula mrenya nwiɔ ne mɔɔ Relahyɛle wole bɛ la.—Mɔlebɛbo 35:18-20; 37:3; 44:27-29.\nNgakula dɔɔnwo wɔ ɛkɛ mɔɔ bɛdielie bɛ zo kɛnlɛma zɛhae a bɛsɛkye; noko Dwosefi zukoale subane kpalɛ dɔɔnwo vile ye awovolɛ ɛkɛ, na ɔnyianle diedi kpole yɛɛ kpalɛ nee ɛtane nwo adwenle kpalɛ. Ɔlile ɛvolɛ 17 la, ɛnee ɔle mboaneneavolɛ, na ɔboale ɔ mediema mrenya mgbanyinli bie mɔ, nuhua a ɔnwunle ninyɛne ɛtane bie mɔ mɔɔ bɛyɛ la. Asoo ɔbɔle mɔdenle kɛ ɔyɛ koonwu na bɛ nye alie ɔ nwo? Kɛzi ɔde biala la, ɔyɛle mɔɔ le kpalɛ la. Ɔhanle edwɛkɛ ne ɔhilele ye papa. (Mɔlebɛbo 37:2) Bie a zɔhane akɛnrasesebɛ subane ne manle Gyekɔbo nyianle ralɛ kulovolɛ ɛhye anwo anyelielɛ kpole. Nea kɛzi ɛhye le neazo kɛnlɛma mɔɔ ɔwɔ kɛ Keleseɛne mgbavolɛ dwenle nwolɛ a! Saa awie yɛ ɛtane kpole—bie a yɛ diema anzɛɛ yɛ gɔnwo a —nrɛlɛbɛ wɔ nu kɛ yɛsukoa Dwosefi na yɛnea kɛ yɛbaha edwɛkɛ ne yɛahile menli mɔɔ bahola aboa ɛtanevolɛ ne la.—Sɛlɛvolɛma 5:1.\nYɛkola yɛsukoa debie yɛfi Dwosefi abusua ɛbɛlabɔlɛ ne anu. Nɔhalɛ Keleseɛnema mɔɔ wɔ ɛkɛ ɛnɛ la ɛngya mraalɛ dɔɔnwo ɛdeɛ, noko bɛlɛ abusua afonlafonla dɔɔnwo wɔ bɛ avinli, mɔɔ awovolɛ mɔɔ lɛ dɔmaba, dɔmaba yɛɛ mediema mɔɔ asolo bɛ awovolɛ wɔ nu la. Bɛ kɔsɔɔti bɛkola bɛsukoa debie bɛfi Gyekɔbo abusua ne anu kɛ bɛ nyunlu ɛnleanlɛ nee nyeyenu sɛkye abusua koyɛlɛ. Awovolɛ mɔɔ lɛ mbusua afonlafonla la, yɛ biala mɔɔ bɛkɛhola la maa bɛ mra nee dɔmaba ngakula nwu kɛ bɛkulo bɛ nuhua ko biala edwɛkɛ yɛɛ bɛ nuhua ko biala lɛ ahyɛlɛdeɛ ngakyile, yemɔti biala bahola amaa anyelielɛ ara abusua ne anu.—Wulomuma 2:11.\nANYEBOLO BƆLE Ɔ BO\nGyekɔbo lole Dwosefi ɔluakɛ ɛnee ɔ ra ne di nɔhalɛ yɛɛ ɔle tenlenenli\nBie a kɛmɔ Dwosefi fa akɛnrasesebɛ gyinla mɔɔ le kpalɛ anzi la ati, Gyekɔbo lile ye eni. Ɔmanle bɛkpomgbale tɛladeɛ kɛnlɛma bie bɛmanle ye. (Mɔlebɛbo 37:3) Ɔbayɛ kɛ ɛnee ɔle tɛladeɛ tendenle kɛnlɛma, mɔɔ bie a keda ɔ sa nee ɔ gyakɛ anwo la. Bie a ɛnee ɔle tɛladeɛ mɔɔ dehelɛ bie a wula a.\nAdwenle kpalɛ a Gyekɔbo vale yɛle ɛhye a, na ɔzɔho kɛ Dwosefi anye liele deɛ ɛhye mɔɔ kile kɛ ye papa kulo ye edwɛkɛ la anwo. Noko zɔhane tɛladeɛ ne bamaa yeanwu amaneɛ kpole. Kakye kɛ, ɛnee kakula ne le mboaneneavolɛ. Ɛnee ɔle gyima mɔɔ ɛvɛlɛ wɔ nu. Suzu kpavolɛ mɔɔ wula dehelɛ tɛladeɛ ɛhye luolua ndile nu, ɔlɛfo awoka zo, anzɛɛ ɔlɛye boane bie mɔɔ ɛminli la yeavi ndile nu la anwo nea. Noko, mɔɔ ɛnle kpalɛ la ɛne, kɛzi sɛkɛlɛneɛ ɛhye mɔɔ kile kɛ ye papa kulo ye edwɛkɛ la baha Dwosefi nee ɔ mediema ne mɔ agɔnwolɛvalɛ ne ɛ?\nBaebolo ne bua kɛ: ‘Na mɔɔ ɔ mediema ne mɔ nwunle kɛ bɛ ze kulo ye edwɛkɛ tɛla bɛ la, bɛangulo ye edwɛkɛ yɛɛ bɛ nee ye andendɛ anzondwolɛ nu.’ * (Mɔlebɛbo 37:4) Bɛ anyebolo ne anu la ɛkɛ, noko ɛnee Dwosefi amediema ne mɔ ɛnze nrɛlɛbɛ kɛ bɛmanle subane ɛtane zɔhane anwo adenle la. (Mrɛlɛbulɛ 14:30; 27:4) Saa awie nyia nwolɛ adenle bie mɔɔ ɛkulo la a, ɔyɛ a ɔyɛ wɔ nyane ɔ? Kakye Dwosefi amediema ne mɔ. Bɛ anyebolo ne manle bɛyɛle debie mɔɔ bɛamaa bɛanlu bɛ nwo kpole la. Bɛ neazo ne kakye Keleseɛnema kɛ nrɛlɛbɛ wɔ nu kɛ ‘bɛ nee mɔɔ di fɛlɛko la kɛli fɛlɛko.’—Wulomuma 12:15.\nƆda ali kɛ Dwosefi nwunle ɔ mediema ne mɔ ɛkpɔlɛ ne. Asoo ɛhye ati ɔ mediema ne mɔ wɔ ɛkɛ a ɔnwula ye tɛladeɛ ne ɔ? Bie a ɔbɔle mɔdenle kɛ ɔbayɛ zɔ. Noko, kakye kɛ, ɛnee Gyekɔbo kulo kɛ tɛladeɛ ne yɛ ɛlolɛ nee ɛlɔlɛ nwo sɛkɛlɛneɛ. Ɛnee Dwosefi kulo kɛ ye papa die ye di, yemɔti ɛnee ɔwula tɛladeɛ ne. Ye neazo ne le kpalɛ maa yɛ. Yɛ anwuma Selɛ ne ɛnyɛ nyeyenu ɛdeɛ, noko ɔyɛ a ɔye ye nɔhalɛ azonvolɛ na ɔdo bɛ. Bieko, ɔmaa bɛtwe bɛ nwo bɛfi ewiade ɛtane ɛhye anwo na bɛyɛ ngakyile. Nɔhalɛ Keleseɛnema ɛbɛlabɔlɛ ne maa bɛyɛ ngakyile wɔ ewiade ne anwo kɛmɔ Dwosefi tɛladeɛ kɛnlɛma ne de la. Ɔyɛ a subane zɛhae fa anyebolo nee ɛkpɔlɛ ba. (1 Pita 4:4) Asoo ɔwɔ kɛ Keleseɛnenli mɔɔ sonle Gyihova la fa ye subane kpalɛ fea? Kyɛkyɛ, kɛmɔ Dwosefi anva ye tɛladeɛ ne anvea la, ɔnle kɛ ɔyɛ zɔ.—Luku 11:33.\nDWOSEFI ƐLALƐ NE\nYeangyɛ yɛɛ Dwosefi hanle ɛlalɛ ngakyile nwiɔ a. Wɔ ɛlalɛ ne mɔɔ lumua la anu, Dwosefi nwunle kɛ ɔ nee ɔ mediema ne mɔ ɛlɛkyekye hwiiti mɔɔ bɛpɛ la avile. Na ye file ɛdeɛ ne dwazole gyinlanle senze, na ɔ mediema ne mɔ ɛdeɛ ne rabɔle yiale ye ɛdeɛ ne na bɛbɔle bɛ ti aze bɛmanle ye. Wɔ ɛlalɛ mɔɔ tɔ zo nwiɔ la anu, ɛnee sɛnzɛne ne, siane ne, yɛɛ nwɔlɔra 11 ɛlɛbɔ bɛ ti aze amaa Dwosefi. (Mɔlebɛbo 37:6, 7, 9) Duzu a Dwosefi bayɛ ye wɔ zɔhane ɛlalɛ ngakyile nwiɔ ne mɔɔ nuhua la ɛkɛ la anwo a?\nƐnee ɛlalɛ ne mɔ vi Gyihova Nyamenle ɛkɛ. Ɛnee bɛle ngapezo, na ɛnee Nyamenle kulo kɛ Dwosefi maa bɛte nuhua edwɛkɛ ne. Adenle bie azo, ɛnee ɔwɔ kɛ Dwosefi yɛ mɔɔ ngapezoma mɔɔ rale amozi yɛle wɔ mekɛ mɔɔ bɛhanle Nyamenle edwɛkɛ nee ndɛnebualɛ bɛhilele Ye menli mɔɔ anzo yɛ se la.\nDwosefi hanle hilele ɔ mediema ne mɔ kɛ: “Bɛdie ɛlalɛ bie mɔɔ meha la.” Ɔ mediema ne mɔ dele ɛlalɛ ne abo, na bɛ nye anlie nwo fee. Bɛbuale kɛ: “Ɛnee ɛdwenle kɛ ɛbali yɛ nwo zo belemgbunli ɔ?” Edwɛkɛ ne toa zo kɛ: “Ye ɛlalɛ ne mɔɔ ɔhanle nee ɔ nloa edwɛkɛ ne ati, bɛhyile ye bɔkɔɔ.” Mekɛ mɔɔ Dwosefi hanle ɛlalɛ ne mɔɔ tɔ zo nwiɔ hilele ye papa nee ɔ mediema ne mɔ la, edwɛkɛ ne anyɛ bɛ fɛ fee. Yɛkenga kɛ: “Ɔ ze hwile ɔ nyunlu, na ɔzele ye kɛ: ‘Duzu ɛlalɛ a wɔha la? Ɛkpondɛ wɔaze kɛ medame, ɛ nli, yɛɛ ɛ mediema mrenya ne mɔ yɛbaradu yɛagua ɛ nyunlu yɛabɔ yɛ ti aze yɛamaa wɔ ɔ?’” Noko akee, Gyekɔbo vale edwɛkɛ ne ziele ɔ ti anu. Asoo ɔbahola yeara ye kɛ Gyihova ɛlɛtendɛ ahile kakula ne ɔ?—Mɔlebɛbo 37:6, 8, 10, 11.\nTɛ Dwosefi a le Gyihova sonvolɛ mɔɔ lumua anzɛɛ amozi mɔɔ bɛmaa yeha ngapezo edwɛkɛ mɔɔ menli anye ɛnlie nwo anzɛɛ ɔbamaa bɛakpɔ ye la. Gyisɛse a le menli mɔɔ hanle edwɛkɛ zɛhae mɔ la anu kpole kpalɛ a, na ɔhanle ɔhilele ye ɛdoavolɛma kɛ: “Saa bɛyɛle me kpɔdekpɔde a ɛnee bɛbayɛ bɛdabɛ noko kpɔdekpɔde.” (Dwɔn 15:20) Keleseɛnema kɔsɔɔti bahola azukoa dɔɔnwo avi kakula Dwosefi diedi nee akɛnrasesebɛ ne anu.\nƐKPƆLƐ NE AWIELEƐ\nYeangyɛ, Gyekɔbo zoanle kakula Dwosefi. Ɛnee ɔ mediema mgbanyinli ne mɔ ɛlɛnea mboane wɔ sɔlɔ ɛleka bie mɔɔ bikye Hyikɛm, ɛleka mɔɔ ɔtɛkyɛle biala bɛyɛle agbɔvolɛ wɔ ɛkɛ la. Ɛnee Gyekɔbo dwenle ɔ mra ne mɔ anwo, yemɔti ɔzoanle Dwosefi kɛ ɔhɔnlea kɛzi bɛ nwo de la. Ɛbahola wɔanwu kɛzi ɛnee Dwosefi te nganeɛ la ɔ? Ɛnee ɔze kɛ ɔ mediema ne mɔ kpɔ ye kpole kpalɛ! Asoo bɛ nye balie nwo kɛ ɔbara bɛ nwo kɛ bɛ ze kpɔmanvolɛ? Noko, Dwosefi yɛle tieyɛ na ɔhɔle.—Mɔlebɛbo 34:25-30; 37:12-14.\nƐnee adenle ne wale, bie a ye tendenle bayɛ kenle nna anzɛɛ nnu ɛdialɛ. Ɛnee Hyikɛm wɔ Hibulɔn sɔlɔ kɛyɛ mayɛlɛ 50. Noko Dwosefi dwule Hyikɛm la, ɔnwunle kɛ ɔ mediema ne mɔ ɛhɔ Dotan, mɔɔ le mayɛlɛ 14 anzɛɛ kɛyɛ zɔ wɔ ye sɔlɔ la. Mekɛ mɔɔ Dwosefi bikyele Dotan la, ɔ mediema ne mɔ nwunle ye kɛ ɔlua moa ɔlɛba. Ndɛndɛ ne ala bɛ ɛkpɔlɛ ne bɔle ɔ bo bieko. Edwɛkɛ ne kenga kɛ: “Bɛhanle bɛhilele bɛ nwo ngoko kɛ, ‘Ahenle ne mɔɔ ka ɛlalɛ ne la a ɛlɛba la. Bɛrɛla bɛmaa yɛhu ye na yɛvuandi ye funli ne yɛdo ahuma ne mɔ ko anu; na yɛhɔha kɛ nanemgbole bie ɛhye ye ɛli; na yɛnlea kɛ ye ɛlalɛ ne mɔɔ ɔka la kɛzi kɛwie ye la.’” Noko, Wulubɛn hanle hilele ɔ mediema ne mɔ kɛ bɛvuandi ye bɛdo kuma nu. Ɔyɛle ɛhye, amaa nzinlii yealie ye.—Mɔlebɛbo 37:19-22.\nDwosefi, mɔɔ ɛnze adwenle mɔɔ bɛnyia la, anye la kɛ bɛbalie ye anzondwolɛ nu. Ɔ mediema ne mɔ anyɛ zɔ, bɛhyele ye! Bɛyele ye tɛladeɛ ne, bɛhwenle ye bɛhɔle kuma ne anwo, na bɛdole ye nu. Dwosefi dɔle nu! Mɔɔ bɛyɛle la anzi, ɔbɔle mɔdenle kɛ ɔfo, noko ɔ ngomekye yeangola ye fo. Mekɛ mɔɔ ɔ mediema ne mɔ ane ɛlɛka aze la, ɔnwunle anwomanyunlu ekyi bie. Ɔdeanle nu, ɔbodole bɛ, noko bɛandɛne ye zo. Bɛyɛle atisesebɛ, na bɛlile debie wɔ nwolɛ ɛkɛ ne. Mekɛ mɔɔ Wulubɛn ɛnle ɛkɛ la, bɛnyianle adwenle bieko kɛ bɛku ye, noko Dwuda hanle kɛ bɛdɔne ye bɛmaa adendulɛma mɔɔ ɛlɛpɛ nu la. Dotan bikye Yigyibiti gualilɛ adenle ne, na yeangyɛ yɛɛ adendulɛma mɔɔ vi Yehyemeeyɛle nee Medean la rale a. Wulubɛn kara la, ɛnee bɛyɛ debie biala bɛwie. Bɛdɔnenle bɛ diema ne kɛ kanranli, na bɛliele hyikɛle 20. *—Mɔlebɛbo 37:23-28; 42:21.\nDwosefi yɛle mɔɔ le kpalɛ la, noko ɔ mediema ne mɔ kpɔle ye\nAkee yɛsia yɛahɔ mɔlebɛbo ne. Mekɛ mɔɔ bɛ nee Dwosefi lua nyiakɛ adenle zo ɛlɛkɔ Yigyibiti la, ɛnee ɔle kɛ asɛɛ debie biala ɛvi ɔ sa la. Ɛnee bɛ nee ye avinli ɛtete! Ɔnrɛde ye abusua ne anwo ɛhwee wɔ ɛvolɛ dɔɔnwo anu, ɔnrɛde kɛzi Wulubɛn lile nyane wɔ mekɛ mɔɔ ɔrale na yeannwu Dwosefi la; ɔnrɛde kɛ Gyekɔbo lile nyane wɔ mekɛ mɔɔ bɛmanle ɔliele ɔlile kɛ nane bie ɛhu ye kulovolɛ Dwosefi la; ɔnrɛde ye nenya Ayezeke mɔɔ ɛyɛ kpanyinli, na ɔtɛte aze la anwo edwɛkɛ; yɛɛ ɔnrɛde ɔ diema kakula, Bɛngyaman, mɔɔ ɔ nwo balɔ ye kpole la anwo edwɛkɛ. Noko asoo debie biala bɔle Dwosefi?—Mɔlebɛbo 37:29-35.\nƐnee Dwosefi lɛ debie mɔɔ ɔ mediema ne mɔ angola anlie anvi ye ɛkɛ a: diedi. Ɛnee ɔze ye Nyamenle, Gyihova anwo ninyɛne dɔɔnwo, na ɛnee debie biala ɛngola ɛnlie ɛnvi ɔ sa nu—ye sua nu mɔɔ bɔle ye, adenle tendenle mɔɔ ɔdiale kɛ awie mɔɔ bɛhye ye bɛhɔle Yigyibiti, yɛɛ anyiemgba mɔɔ wɔ nu kɛ bɛdɔnenle ye kɛ kanranli bɛmanle Yigyibitinli Pɔtefaa sukoavolɛ ne la angola anyɛ zɔ. (Mɔlebɛbo 37:36) Anwongyelelɛ ɛhye mɔ manle diedi mɔɔ Dwosefi nyianle yɛɛ kpɔkɛ mɔɔ ɔbɔle kɛ ɔbikye ye Nyamenle ne la yɛle kpole. Edwɛkɛ mɔɔ bara kenlebie la anu, yɛbanwu kɛzi zɔhane diedi ne manle Dwosefi anwo rale nvasoɛ kpole manle ye Nyamenle, Gyihova, yɛɛ ye abusua ne mɔɔ ɛlɛyia ngyegyelɛ la. Nea kɛzi nrɛlɛbɛ wɔ nu kɛ yɛbazukoa Dwosefi diedi ne a!\n^ ɛden. 15 Neɛnleanuma bie mɔ suzu kɛ Dwosefi amediema ne mɔ bule ahyɛlɛdeɛ mɔɔ bɛ papa vale manle Dwosefi la kɛ ɔkulo kɛ ɔfa awolɛ kpanyinli ne ɔmaa ye. Ɛnee bɛze kɛ Dwosefi le Gyekɔbo aye mɔɔ ɔkulo ye kpalɛ la ara nrenya kpanyinli—ahenle mɔɔ ɛnee ɔkulo kɛ ɔdumua ɔgya ye la. Bieko, Gyekɔbo ara kpanyinli, Wu lubɛn, nee ye papa mraalɛ ne mɔ ko lale, na ɔbɔle ye papa anyiemgba na ɔlua zo ye awolɛ kpanyinli bɔle ye.—Mɔlebɛbo 35:22; 49:3, 4.\n^ ɛden. 25 Wɔ edwɛkɛ ekyi ɛhye bɔbɔ anu, mɔɔ Baebolo ne ka la le nɔhalɛ. Mekɛ zɔhane anu kɛlɛtokɛ kile kɛ ɛnee bɛtɔne kanranli wɔ Yigyibiti a bɛdie hyikɛle 20.\nDwosefi—‘Kɛ Ɔkɛyɛ Na Meayɛ Amumuyɛ Kpole Ɛhye Ɛ?’\nKɛ ɔyɛle mɔɔ Dwosefi amkponle ammaa Pɔtefaa aye ne ambɛlɛbɛla ye ɛ?\nFa nwa awie Fa nwa awie “Bɛdie Ɛlalɛ Bie Mɔɔ Meha La”\nDwosefi—“Bɛdie Ɛlalɛ Bie Mɔɔ Meha La”\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE Asoo Nyamenle Dwenle Ɛ Nwo?\nFa nwa awie Fa nwa awie ƐZINZALƐ ARANE Asoo Nyamenle Dwenle Ɛ Nwo?\nAsoo Nyamenle Dwenle Ɛ Nwo?\nƐZINZALƐ ARANE Asoo Nyamenle Dwenle Ɛ Nwo?


12 Zɔhane mekɛ ne, Gyisɛse hɔvale hwiiti ɛya nu wɔ Ɛnwomenlelielɛ kenle ne. Ɛhɔne hunle ye ɛdoavolɛma ne yemɔti bɛbɔle ɔ bo bɛtetele bie bɛlile. 2 Mɔɔ Falasiima ne nwunle ɛhye la, bɛzele ye kɛ: “Nea! Wɔ ɛdoavolɛma ne ɛlɛyɛ mɔɔ mɛla ɛmmaa adenle kɛ bɛyɛ la wɔ Ɛnwomenlelielɛ kenle.” 3 Ɔzele bɛ kɛ: “Asoo bɛtɛkengale mɔɔ Devidi yɛle wɔ mekɛ mɔɔ ɛnee ɛhɔne ɛlɛku ye nee ye menli mɔɔ ɔ nee bɛ lua la ɔ? 4 Kɛzi ɔhɔle Nyamenle sua nu ɛkɛ na bɛlile paano ne mɔɔ bɛfa bɛkile la wɔ mekɛ mɔɔ mɛla ɛmmaa adenle kɛ ɔdaye anzɛɛ menli mɔɔ ɔ nee bɛ lua la di bie kyesɛ ɛsɔfo ne mɔ ala la ɔ? 5 Anzɛɛ bɛtɛkengale ye wɔ Mɛla ne anu kɛ wɔ Ɛnwomenlelielɛ kenle ne, ɛsɔfoma mɔɔ bɛwɔ ɛzonlenlɛ sua ne anu la yɛ gyima noko bɛnli fɔlɛ ɔ? 6 Noko meka meahile bɛ kɛ awie mɔɔ le kpole tɛla ɛzonlenlɛ sua ne la wɔ ɛke. 7 Noko, saa bɛze mɔɔ edwɛkɛ ɛhye, ‘Mekulo anwunvɔnezelɛ na tɛ afɔlebɔlɛ ɔ’ kile la a, anrɛɛ bɛambua bɛdabɛ mɔɔ edwɛkɛ ɛnle bɛ nwo la fɔlɛ. 8 Ɔluakɛ sonla Ra ne le Ɛnwomenlelielɛ kenle ne Amenle.” 9 Mɔɔ ɔvile ɛkɛ ne la, ɔhɔle bɛ nyianu sua ne anu, 10 na nea! ɛnee nrenyia bie mɔɔ ɔ sa ɛdwe la wɔ ɛkɛ! Yemɔti, amaa bɛanyia ɔ nwo edwɛkɛ bɛaha la, bɛbizale ye kɛ, “Asoo mɛla maa adenle kɛ bɛkɛyɛ ayile wɔ Ɛnwomenlelielɛ kenle ɔ?” 11 Ɔzele bɛ kɛ: “Bɛ nuhua boni a saa ɔlɛ ye boane na ɔkɔtɔ kuma nu Ɛnwomenlelielɛ kenle a, ɔnrɛzɔ ye nu ɔnrɛye ye a? 12 Nea kɛzi sonla sonle bolɛ kpalɛ tɛla boane a! Yemɔti mɛla maa adenle kɛ bɛkɛyɛ debie kpalɛ wɔ Ɛnwomenlelielɛ kenle.” 13 Akee ɔzele nrenyia ne kɛ: “Tenrɛ ɛ sa nu.” Na ɔdenrɛle nu, na ɔyɛle kpalɛ kɛ ɔ sa ko ne la. 14 Noko Falasiima ne vindele hɔvale ɔ nwo adwenle kɛ bɛku ye. 15 Mɔɔ Gyisɛse nwunle ɛhye la, ɔvile ɛkɛ ne ɔhɔle. Menli dɔɔnwo doale ye, na ɔyɛle bɛ kɔsɔɔti ayile, 16 noko ɔbɔle bɛ kɔkɔ ɛsesebɛ kɛ bɛmmaka bɛmaa menli nwu ye, 17 amaa mɔɔ bɛluale ngapezonli Ayezaya anwo zo bɛhanle la ara nu kɛ: 18 “Nea! Me sonvolɛ mɔɔ mekpa ye, mɔɔ mekulo ye na melie ye medo nu!* Mebava me sunsum ne meamaa ye, na ɔbamaa maanle maanle ne anwu mɔɔ pɛlepɛlelilɛ kile la wienyi. 19 Ɔnrɛli butule yɛɛ ɔnrɛdeɛdea nu, yɛɛ awie ɛnrɛde ɔ ne wɔ gua zo. 20 Ɔnrɛbu baka mɔɔ bɛkposo ye la, yɛɛ ɔnrɛnlua kɛnlaneɛ mɔɔ kpondɛ anlu la, kɔkpula kɛ ɔkɛmaa pɛlepɛlelilɛ kɛli konim. 21 Nɔhalɛ nu, maanle maanle ne banyia anyelazo wɔ ye duma nu.” 22 Akee bɛvale nrenyia bie mɔɔ sunsum ɛtane wɔ ɔ nwo na ɔle anyenzinliravolɛ nee mumule la bɛrɛlɛle ye, na ɔyɛle ye ayile ɔmaanle nrenyia mumule ne dendɛle na ɔnwunle debie. 23 Ɛhye zinle menli ne anwo na bɛbɔle ɔ bo bɛhanle kɛ: “Asoo tɛ Devidi Ara ne ɛne?” 24 Mɔɔ Falasiima ne dele ɛhye la, bɛhanle kɛ: “Nrenyia ɛhye dua Biyɛlezɛbɛle,* sunsum ɛtane ne mɔ kpanyinli ne anwo zo a tu sunsum ɛtane ne mɔ a.” 25 Mɔɔ ɔnwunle bɛ adwenle la, ɔhanle kɛ: “Belemgbunlililɛ biala mɔɔ anu kɛhyɛ nwiɔ na bɛko bɛtia bɛ nwo la ɛnrɛgyinla, yɛɛ suakpole anzɛɛ awuke biala mɔɔ anu kɛhyɛ nwiɔ na bɛko bɛtia bɛ nwo la babɔ. 26 Yemɔti, saa Seetan tu Seetan a, ɛnee ɔlɛko yeatia ɔ nwo; na kɛ ɔkɛyɛ na ye belemgbunlililɛ ne agyinla ɛ? 27 Bieko, saa medua Biyɛlezɛbɛle anwo zo a metu sunsum ɛtane ne mɔ a, ɛnee nwane anwo zo a bɛ mra ne mɔ dua tu bɛ a? Ɛhye ati a bɛbabua bɛ ndɛne la. 28 Noko saa medua Nyamenle sunsum ne azo a metu sunsum ɛtane ne mɔ a, ɛnee Nyamenle Belemgbunlililɛ ne ɛdwu bɛ nwo ɛke dɛbadɛba. 29 Anzɛɛ kɛ ɔkɛyɛ na awie ahola ahɔ katakyie sua nu ahɔva ye ninyɛne ɛ? Kyesɛ ɔdimoa ɔkyekye katakyie ne kolaa na akee yeava ye sua ne anu ninyɛne ne. 30 Awie biala mɔɔ ɛnle me afoa la dwazo tia me, yɛɛ mɔɔ nee me ɛnguohua la sande nu. 31 “Ɛhye ati meka meahile bɛ kɛ, bɛbava ɛtane nee munzule edwɛkɛ biala bɛahyɛ menli, noko bɛnrɛva munzule edwɛkɛ mɔɔ bɛka bɛtia sunsum ne la bɛnrɛhyɛ. 32 Kɛ neazo la, awie biala mɔɔ kɛha edwɛkɛ bie kɛtia sonla Ra ne la, bɛbava bɛahyɛ ye; noko awie biala mɔɔ kɛdendɛ kɛtia sunsum nwuanzanwuanza ne la, bɛnrɛva bɛnrɛhyɛ ye wɔ mekɛ ɛhye anu* anzɛɛ kenle bie. 33 “Saa bɛmaa baka ne yɛ kpalɛ a, yɛɛ ye ma bayɛ kpalɛ a, noko saa bɛmaa baka ne kpɔlɔ a, ye ma noko bakpɔlɔ, ɔluakɛ baka ne ma a kile ye baka holɛ a. 34 Nwɔlɛ mralɛ, kɛ ɔkɛyɛ na bɛaha edwɛkɛ kpalɛ wɔ mekɛ mɔɔ bɛle ɛtanevolɛma la ɛ? Ɔluakɛ mɔɔ ɛyi ahonle nu la a finde bɛ nloa a. 35 Sonlakpalɛ fa ninyɛne mgbalɛ mɔɔ yeboɔboa ɔ nloa la bie maa, yɛɛ sonlatane fa ninyɛndane mɔɔ yeboɔboa ɔ nloa la bie maa. 36 Meka meahile bɛ kɛ edwɛkɛ biala mɔɔ nvasoɛ ɛnle zo mɔɔ menli kɛha la, bɛbabu nwolɛ mgbonda wɔ Ndɛnebualɛ Kenle ne; 37 ɔluakɛ bɛ edwɛkɛ zo a bɛbalua bɛabua bɛ benle a, yɛɛ bɛ edwɛkɛ zo a bɛbalua bɛabua bɛ fɔlɛ a.” 38 Akee mɛla kilehilevolɛma nee Falasiima bie mɔ buale ye zele kɛ: “Kilehilevolɛ, yɛkulo kɛ ɛyɛ sɛkɛlɛneɛ bie ɛmaa yɛnea.” 39 Ɔbuale bɛ kɛ: “Awolɛndoazo amumuyɛ mɔɔ bɛsɛkye agyalɛ* la kɔ zo kpondɛ sɛkɛlɛneɛ, noko bɛnrɛmaa bɛ sɛkɛlɛneɛ biala kyesɛ ngapezonli Dwona sɛkɛlɛneɛ ne ala. 40 Na kɛ mɔɔ Dwona lile ewiazo nee nɔɔzo kenle nsa wɔ fɛlɛ kpole ne akunlu la, zɔhane ala a sonla Ra ne noko bali ewiazo nee nɔɔzo kenle nsa wɔ azɛlɛ ne abo a. 41 Menli mɔɔ wɔ Nenɛvɛ la nee awolɛndoazo ɛhye badwazo wɔ ndɛnebualɛ mekɛ ne anu, na bɛabua awolɛndoazo ɛhye fɔlɛ, ɔluakɛ Dwona edwɛkɛ ne maanle menli mɔɔ wɔ Nenɛvɛ la nlunle bɛ nwo. Noko nea! awie mɔɔ le kpole tɛla Dwona la wɔ ɛke. 42 Nyiakɛ belemgbunli raalɛ ne nee awolɛndoazo ɛhye badwazo wɔ ndɛnebualɛ mekɛ ne anu na yeabua ye fɔlɛ, ɔluakɛ ɔvi moamoa nehane ɔradiele Sɔlɔmɔn nrɛlɛbɛ ne. Noko nea! awie mɔɔ le kpole tɛla Sɔlɔmɔn la wɔ ɛke. 43 “Saa sunsum ɛtane bie fi awie anwo a, ɔkɔduolua ɛleka resee kɛ ɔkpondɛ ɛleka mɔɔ ɔbalie ɔ menle la, na ɔnnyia bie. 44 Akee ɔka kɛ, ‘Mesia meahɔ me sua ne mɔɔ menvile nu la anu,’ saa ɔbadwu ɛkɛ a, ɔnwu kɛ awie biala ɛnde sua ne anu noko bɛkpoɔkpoa nu na bɛziezie nu kɛnlɛma. 45 Akee ɔkɔ na ɔkɔfa sunsum ngakyile nsuu mɔɔ bɛ ti yɛ se tɛla ye la, na bɛwolo nu a, bɛtɛnla ɛkɛ; nzinlii ahenle tɛnlabelɛ ne akee sɛkye tɛla alimoa ne. Zɔhane ala a ɔbado awolɛndoazo amumuyɛ ɛhye noko a.” 46 Mekɛ mɔɔ ɔ nloa wɔ zo ɔlɛtendɛ yeahile menli dɔɔnwo ne la, ye mame nee ɔ mediema mrenyia ne mɔ ragyinlanle alienwo ɛkɛ, na ɛnee bɛkulo kɛ bɛ nee ye tendɛ. 47 Yemɔti awie hanle hilele ye kɛ: “Nea! Wɔ mame nee ɛ mediema mrenyia ne mɔ gyi alienwo lɔ, na bɛkulo kɛ bɛ nee wɔ tendɛ.” 48 Ɔbuale ahenle mɔɔ nee ye dendɛle la kɛ: “Me mame a le nwane, yɛɛ me mediema mrenyia a le nwane mɔ?” 49 Akee ɔdendenle ɔ sa wɔ ye ɛdoavolɛma ne anwo zo na ɔhanle kɛ: “Nea! Me mame nee me mediema mrenyia ɛne! 50 Ɔluakɛ awie biala mɔɔ yɛ mɔɔ me Ze mɔɔ wɔ anwuma la kulo la, yemɔ a le me diema nrenyia nee me diema raalɛ nee me mame a.”


Gyɛnɛsese 6 | Yintanɛte Zo Baebolo | Ewiade Fofolɛ Ngilebɛbo\nNyamenle amra ragyale mraalɛ wɔ azɛlɛ ye azo (1-3)\nBɛwo Nɛfelɛm ne mɔ (4)\nAlesama amumuyɛyɛlɛ ne maanle Gyihova lile nyane (5-8)\nBɛse Nowa ɛbobɔ ɛlɛne (9-16)\nNyamenle hanle kɛ Azuyilɛ bara (17-22)\n6 Mekɛ mɔɔ akee menli bɔle ɔ bo kɛ bɛso wɔ azɛlɛ ne azo na bɛwole mralɛ mraalɛ la, 2 nɔhalɛ Nyamenle ne amra ne mɔ*+ nwunle kɛ menli amra mraalɛ ne mɔ anwo yɛ fɛ. Yemɔti bɛvale mraalɛ dodo biala mɔɔ bɛkulo la bɛyɛle bɛ ye mɔ. 3 Na Gyihova hanle kɛ: “Me sunsum ɛnrɛnyia sonla nwo abotane dahuu,+ ɔluakɛ ɔle nwonane ala.* Ɔti ye ngoane mekɛ bayɛ ɛvolɛ 120.”+ 4 Zɔhane mekɛ ne yɛɛ ɔ nzi, ɛnee Nɛfelem* ne mɔ wɔ azɛlɛ ne azo. Mekɛ zɔhane, nɔhalɛ Nyamenle ne amra ne mɔ nee menli amra mraalɛ lale, na bɛwole mralɛ mrenyia. Bɛmɛ a bɛle kakanyinlima ne mɔɔ dɛnlanle aze tete ne na bɛliele duma la. 5 Yemɔti Gyihova nwunle kɛ sonla amumuyɛyɛlɛ ne ɛyɛ kpole wɔ azɛlɛ ne azo, yɛɛ ye ahonle nu nzuzulɛ biala le ɛtane mekɛ kɔsɔɔti.+ 6 Gyihova nlunle ɔ nwo* kɛ ɔbɔle menli wɔ azɛlɛ ne azo la, na ɔlile nyane wɔ ye ahonle nu.*+ 7 Ɔti Gyihova hanle kɛ: “Mesɛkye menli mɔɔ mebɔ bɛ la meavi azɛlɛ ne azo, sonla nee sua zo nyɛmoa, nane mɔɔ twenle bɛ nwo aze* yɛɛ abɔdeɛ mɔɔ tu dua anwomanyunlu, ɔluakɛ menlu me nwo kɛ membɔle bɛ la.” 8 Noko Nowa nyianle Gyihova anyunlu ɛlolɛ. 9 Nowa anwo tetedwɛkɛ ɛne. Ɛnee Nowa le tenlenenli.+ Ɔ nwo annyia ngehanleɛ* wɔ ye mekɛ zo amra* avinli. Nowa nee nɔhalɛ Nyamenle ne luale.+ 10 Nzinlii Nowa wole mralɛ mrenyia nsa, Hyɛm, Ham yɛɛ Gyeefɛte.+ 11 Noko ɛnee azɛlɛ ne ɛzɛkye wɔ nɔhalɛ Nyamenle ne anye zo, na ɛnee basabasayɛlɛ ɛyi azɛlɛ ne azo. 12 Nyamenle nleanle azɛlɛ ne na ɛnee amgba yezɛkye;+ ɛnee nwonane* kɔsɔɔti ɛzɛkye bɛ ndenle wɔ azɛlɛ ne azo.+ 13 Ɛhye anzi Nyamenle hanle hilele Nowa kɛ: “Mebɔ kpɔkɛ kɛ mesɛkye nwonane kɔsɔɔti, ɔluakɛ bɛdabɛ ti, basabasayɛlɛ ɛyi azɛlɛ ne azo. Ɔti mesɛkye bɛ nee azɛlɛ ne.+ 14 Fa gɔfa baka bobɔ ɛlɛne.*+ Ɛbahyehyɛ ɛlɛne ne anu ekpumgbunli ekpumgbunli na wɔava bilewu+ wɔaha ɔ kunlu nee ɔ nzi. 15 Kɛ ɛbayɛ ye la ɛne: Ɔwɔ kɛ ɛlɛne ne tendenle yɛ kubit* 300, ye tɛtɛlɛ yɛ kubit 50, yɛɛ ye anwumahɔlɛ yɛ kubit 30. 16 Ɛbayɛ nvɛnzɛlɛ mɔɔ bamaa bɛanyia wienyi* wɔ ɛlɛne ne anu la, ɔwɔ kɛ adenle mɔɔ la ɛlɛne ne anwuma nee nvɛnzɛlɛ ne avinli la yɛ kubit ko. Yɛ ɛlɛne ne anlenkɛ ne wɔ ye foa ko+ na yɛ ye nzɛzo nsa; mɔɔ limoa, mɔɔ tɔ zo nwiɔ yɛɛ mɔɔ tɔ zo nsa. 17 “Na mame, mebamaa azule ayi+ azɛlɛ ne azo na yeazɛkye nwonane biala mɔɔ ngoane ɛnwomenle* wɔ ye nu wɔ azɛlɛ ne azo la. Debie biala mɔɔ wɔ azɛlɛ ne azo la bazɛkye.+ 18 Me nee wɔ ɛlɛyɛ ngyekyeleɛ, na ɛbahɔ ɛlɛne ne anu, ɛdawɔ, ɛ mra mrenyia ne mɔ, ɛ ye yɛɛ ɛ mra mrenyia ne mɔ aye mɔ.+ 19 Na fa anyewɔzo abɔdeɛ biala nwiɔ nwiɔ,+ nyinli nee belɛ,+ kɔ ɛlɛne ne anu amaa bɛ nee wɔ anyia ngoane; 20 abɔdeɛ mɔɔ tu kɛ mɔɔ bɛ ɛsaso de la, sua zo nyɛmoa kɛ mɔɔ bɛ ɛsaso de la, yɛɛ nane mɔɔ twenle bɛ nwo aze wɔ azɛlɛ ne azo la amuala kɛ mɔɔ bɛ ɛsaso de la. Ɛbava biala nwiɔ nwiɔ wɔaboka ɛ nwo amaa bɛanyia ngoane.+ 21 Na wɔmɔ, ɛbaboɔboa aleɛ biala mɔɔ bɛbali la anloa wɔazie+ amaa bɛ nee nane ne mɔ ali.” 22 Na Nowa yɛle mɔɔ Nyamenle hanle hilele ye la kɔsɔɔti. Ɔyɛle ye zɔ pɛpɛɛpɛ.+\n^ Anzɛɛ “anwumabɔvolɛ ne mɔ.”\n^ Anzɛɛ ɔkola ɔkile, “ɔluakɛ ɔyɛ ye ninyɛne nwonane nu.”\n^ Ɔbayɛ kɛ ɔ bo kile “Azedolɛma,” ɛhye kile, menli mɔɔ maa awie mɔ tɔ aze. Nea Edwɛkɛbohilelɛ.\n^ Anzɛɛ “lile nyane.”\n^ Hibulu aneɛ nu, “na ye ahonle lile nyane.”\n^ Anzɛɛ “Ɛnee edwɛkɛ ɛnle ɔ nwo.”\n^ Hibulu aneɛ nu, “ye awolɛndoazo ne.”\n^ Hibulu aneɛ nu, “ɛlɛka”; ɔle kpole kɛ meli la.\n^ Kubit ko le M 22. Nea Mok. B14.\n^ Hibulu, tso′har. Bie mɔ bu ye kɛ tso′har le tokule mɔɔ le kubit ko wɔ sua ti zo la, na ɔnle tokule mɔɔ wienyi fa nu anzɛɛ nvɛnzɛlɛ.


Gyima Boni A Gyihova Kpondɛ Kɛ Mraalɛ Yɛ A? | Debiezukoalɛ\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Aymara Azerbaijani Azerbaijani (Cyrillic) Bengali Bicol Bislama Brazil Mumule Aneɛ Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombia Mumule Aneɛ Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mazatec (Huautla) Mexico Mumule Aneɛ Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russia Mumule Aneɛ Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Awulae dendɛle tumi nu; na [mraalɛ] mɔɔ vale edwɛkɛ ne hɔle la zonle.”—EDW. 68:11.\nDuzu a Yidɛn atuadelɛ ne ɛmaa yera mrenya nee mraalɛ nwo zo a?\nKɛzi mraalɛ bie mɔ zonlenle Gyihova wɔ tete ne ɛ?\nDuzu a mraalɛ yɛ ye wɔ edwɛkɛhanlɛ gyima ne anu ɛnɛ a?\n1, 2. (a) Ahyɛlɛdeɛ boni a Nyamenle vale manle Adam a? (b) Kɛmɔti a Nyamenle bɔle raalɛ manle Adam ɛ? (Nea mɔlebɛbo nvoninli ne.)\nGYIHOVA ambɔ azɛlɛ ye mgbane. Ɔbɔle amaa menli “adɛnla” zo. (Aye. 45:18) Ɛnee Adam, dasanli mɔɔ lumua la di munli. Gyihova vale Yidɛn tola kɛnlɛma ne manle ye. Nea kɛzi nuhua mbaka, azudenle, nee nyɛmoa manle Adam anye liele a! Noko ɛnee debie bie mɔɔ hyia kpalɛ la ɛnle ɛkɛ. Gyihova hilele deɛ zɔhane wɔ mekɛ mɔɔ ɔhanle ɛhye la: “Ɔnle kpalɛ kɛ menwɔmaa sonla angomekye kɛdɛnla; mebabɔ ye ɛsaso boavolɛ meamaa ye.” Yemɔti Nyamenle manle Adam lafele kpole bie na ɔyele ɔ nvenle foa bowule ko ɔbɔle “raalɛ.” Adam anye liele kpalɛ wɔ mekɛ mɔɔ ɔdwazole la! Ɔhanle kɛ: “Ɛhye le me mbowule nu bowule, ɔle me nwonane nu nwonane; bɛbavɛlɛ ye ‘Raalɛ’, ɔboalekɛ ɔvi sonla nrenya nu a ɔrale a.”—Mɔl. 2:18-23.\n2 Ɛnee raalɛ ne le ahyɛlɛdeɛ kɛnlɛma mɔɔ vi Nyamenle ɔluakɛ ɛnee ɔbayɛ nrenya ne boavolɛ mɔɔ fɛta. Eza ɔbawo. Yemɔti, ‘Adam donle ye Yive, ɔboalekɛ ɔle menli kɔsɔɔti bɛ nli.’ (Mɔl. 3:20) Nea ahyɛlɛdeɛ kɛnlɛma mɔɔ Nyamenle vale manle agyalɛma mɔɔ lumua la a! Ɛnee bɛbahola bɛawo mralɛ mɔɔ di munli. Yemɔti, ɛnee azɛlɛ ne kɔsɔɔti bayɛ paladaese mɔɔ menli mɔɔ di munli la a de zo a, na bɛanlea ninyɛne mɔɔ die ɛnwomenle la azo.—Mɔl. 1:27, 28.\n3. (a) Duzu a ɛnee ɔwɔ kɛ Adam nee Yive yɛ na Nyamenle ayila bɛ a, noko boni a zile a? (b) Kpuyia boni a yɛbazuzu nwo a?\n3 Amaa Adam nee Yive asa aha nyilalɛ ɛhye mɔ la, ɛnee ɔwɔ kɛ bɛyɛ tieyɛ bɛmaa Gyihova na bɛdie ye tumililɛ ne bɛto nu. (Mɔl. 2:15-17) Saa bɛyɛ zɔ a, yɛɛ bɛbahola bɛayɛ mɔɔ Nyamenle kpondɛ kɛ bɛyɛ la a. Ɔyɛ alɔbɔlɛ kɛ, Seetan, “mɔmoane ɛwɔlɛ ne,” bɛlɛbɛlale bɛ ɔmanle bɛyɛle ɛtane bɛtiale Nyamenle la. (Yek. 12:9; Mɔl. 3:1-6) Duzu a atuadelɛ ɛhye ɛmaa yera mraalɛ nwo zo a? Duzu a mraalɛ mɔɔ sulo Nyamenle la yɛle wɔ tete ne a? Kɛmɔti a yɛkola yɛka kɛ Keleseɛne mraalɛ mɔɔ bɛwɔ ɛkɛ ɛnɛ la “zonle” ɛ?—Edw. 68:11.\nMƆƆ ƐNEE ATUADELƐ NE KILE LA\n4. Nwane a lile ɛtane mɔɔ agyalɛma mɔɔ lumua yɛle la anwo ɛzonle a?\n4 Bɛbizale Adam deɛmɔti ɔyɛle anzosesebɛ la, ɔbuale Gyihova kɛ: “Raalɛ ne mɔɔ ɛvale ye ɛmanle me la, yemɔ a vale manle me a, yɛɛ menlile a.” (Mɔl. 3:12) Adam kpole kɛ ɔbalie ye nvonleɛ yeado nu, na eza ɔvale ye ɛtane ne anwo ɛzonle ɔdole raalɛ ne nee Gyihova, Bɔvolɛ ne mɔɔ bɔle raalɛ ne la anwo zo! Adam nee Yive a vonle a, noko Adam a lile nwolɛ ɛzonle a. Yemɔti, ɛzoanvolɛ Pɔɔlo hɛlɛle kɛ, “ɛtane luale sonla ko [Adam] anwo zo a rale ewiade, na sonla ko ne ɛtane ne vale ewule rale.”—Wulo. 5:12.\n5. Duzu a alesama tumililɛ ɛmaa yela ali a?\n5 Seetan manle Adam nee Yive nyianle adwenle kɛ bɛngyia Gyihova kɛ bɛ Tumivolɛ. Ɛhye maa bɛbiza tumililɛ nwo kpuyia kɛ: Nwane a fɛta kɛ ɔdi tumi a? Amaa Gyihova abua kpuyia ɛhye la, yemaa alesama adenle bɛli tumi mekɛ ekyi. Boni a ɛvi nu ɛra a? Ngyegyelɛ ngome. Menli mɔɔ bo 100,000,000 la ɛwu konle nu wɔ ɛvolɛ ɛya ko mɔɔ ɛze la anu. Ɛhye le daselɛ mɔɔ di boa Baebolo nu edwɛkɛ ɛhye a: “Sonla ɔdaye ɔnlɛ ɔ nwo; sonla ɔdaye ɔnlɛ ye ngoane zo tumi.” (Gyɛ. 10:23) Ɛhye ati a, nɔhalɛ Keleseɛnema gyi Gyihova Tumililɛ ne anzi la.—Bɛgenga Mrɛlɛbulɛ 3:5, 6.\n6. Kɛzi bɛbu mraalɛ wɔ ɛleka bie mɔ ɛ?\n6 Mraalɛ nee mrenya kɔsɔɔti nwu amaneɛ wɔ ewiade ɛhye mɔɔ Seetan a di zo la anu. (Nolo. 8:9; 1 Dwɔn 5:19) Mraalɛ boka menli mɔɔ bɛta bɛku bɛ kpalɛ la anwo. Kɛ neazo la, ɛye mraalɛ nsa biala a, nuhua ko ahu anzɛɛ ye mgbɔnla ɛyɛ ye basabasa ɛlɛ. Wɔ amaamuo dɔɔnwo anu, bɛbu mrenya bɛtɛla mraalɛ ɔluakɛ bɛsuzu kɛ mrenya nyi a bɛnea bɛ awovolɛ na bɛwo bɛmaa abusua ne. Wɔ ɛleka bie mɔ noko, bɛbu mraalɛ kɛ bɛ nwo ɛngyia yemɔti bɛnrenzɛ bɛ a ɛnee bɛye bɛ bɛgua.\n7. Duzu mɔlebɛbo a Nyamenle vale manle nrenya nee raalɛ mɔɔ bɛlumua la ɛ?\n7 Gyihova anye ɛnlie mraalɛ mɔɔ bɛyɛ bɛ basabasa la anwo. Ɔ nee mraalɛ di ye wɔ adenle kɛnlɛma zo yɛɛ ɔbu bɛ kpalɛ. Kɛzi Gyihova bu mraalɛ la da ali wɔ kɛzi ɔbɔle Yive la anu, yeambɔ ye kɛ Adam akɛlɛ, na emomu, boavolɛ mɔɔ fɛta. Ɛhye ati, wɔ ninyɛnebɔlɛ kenle nsia ne azo, “Nyamenle nwunle kɛ debie biala mɔɔ yeyɛ la le kpalɛ kpole.” (Mɔl. 1:31) Nɔhalɛ, “debie biala” mɔɔ Gyihova yɛle la “le kpalɛ kpole.” Ɔmanle mrenya nee mraalɛ amuala mɔlebɛbo kpalɛ!\nMRAALƐ MƆƆ ƐNEE GYIHOVA GYI BƐ NZI LA\n8. (a) Ka alesama subane nwo edwɛkɛ. (b) Nwane mɔ a Nyamenle boa bɛ a?\n8 Alesama subane bɔle ɔ bo zɛkyele wɔ Yidɛn atuadelɛ ne anzi, na ɛnɛ yemɔ bɛnga. Baebolo ne hanle kɛ “awieleɛ mekɛ ne anu,” menli bala subane ɛtane ali. (2 Tem. 3:1-5) Noko wɔ alesama tetedwɛkɛ nu, ‘Tumivolɛ Awulae Gyihova’ ɛhɔ zo ɛboa mrenya nee mraalɛ mɔɔ fa bɛ rɛle wula ye nu, bɛdi ye mɛla zo, na bɛfa ye bɛyɛ bɛ Tumivolɛ la dahuu.—Bɛgenga Edwɛndolɛ 71:5.\n9. Menli nyɛ a nyianle bɛ ti wɔ Azuyilɛ ne anu a, na kɛmɔti ɛ?\n9 Wɔ Nowa mekɛ zo, Gyihova vale Azuyilɛ zɛkyele ɛtanevolɛma amuala, menli ekyi bie a nyianle bɛ ti a. Saa ɛnee Nowa amediema mrenya nee mraalɛ tɛte aze wɔ zɔhane mekɛ ne a, bɛdabɛ noko bɛwule wɔ Azuyilɛ ne anu. (Mɔl. 5:30) Noko mrenya nee mraalɛ mɔɔ nyianle bɛ ti wɔ Azuyilɛ ne anu la dodo sɛ. Menli mɔɔ nyianle bɛ ti la a le Nowa, ɔ ye, bɛ mra mrenya nsa ne, nee bɛ ye mɔ. Bɛnyianle ngoane ɔluakɛ bɛzulole Nyamenle na bɛyɛle ye ɛhulolɛdeɛ. Alesama mgbe mgbe mɔɔ kɛkala de aze la kɔsɔɔti vi menli mɔtwɛ ɛhye mɔɔ Gyihova liele bɛ ngoane la anu.—Mɔl. 7:7; 1 Pita 3:20.\n10. Kɛzi Gyihova yilale tete selɛma ne aye mɔ mɔɔ ɛnee sulo ye la ɛ?\n10 Ɛvolɛ dɔɔnwo anzi, Nyamenle boale tete selɛma aye mɔ mɔɔ ɛnee sulo ye la, yɛɛ ɔbɔle bɛ nwo bane. Bɛanyɛ adendɛbɛnzoabo yemɔti Gyihova yilale bɛ. (Dwuudu 16) Ɔbayɛ se kɛ yɛbaha kɛ Ebileham aye Sɛla mɔɔ bu debie la dendɛle ɔ nzo abo wɔ mekɛ mɔɔ ɛnee ɔwɔ kɛ bɛfi Yule mɔɔ ɛkɛ ne yɛ fɛ na bɛkɔtɛnla ndanlɛ sua nu kɛ nyɛvolɛ wɔ manle gyɛne zo la. Emomu, ‘Sɛla yɛle tieyɛ manle ɔ hu Ebileham na ɔvɛlɛle ye ɔ menle.’ (1 Pita 3:6) Suzu Relɛbɛka mɔɔ ɛnee le ahyɛlɛdeɛ mɔɔ vi Gyihova nee yelɛ kpalɛ la noko anwo. Tɛ mgbane a ɔ hu Ayezeke ‘hulole ye somaa, manle ɔ rɛle kyekyele na ɔ rɛle vile ɔ nli ewule ne la.’ (Mɔl. 24:67) Nea kɛzi ɔle nyilalɛ kpole kɛ ɛnɛ, mraalɛ mɔɔ bɛsulo Nyamenle kɛ Sɛla nee Relɛbɛka la boka Nyamenle menli ne anwo a!\n11. Kɛzi Hibulu mraalɛ nwiɔ lale akɛnrasesebɛ ali ɛ?\n11 Mɔɔ ɛnee Yizilayɛma le ngɛkɛlɛ wɔ Yigyibiti la, bɛrayɛle maanle kpole, yemɔti Falo lile mɛla kɛ bɛhu Hibulunli adɔma biala mɔɔ le nrenya la. Noko ɛnee Yizilayɛ mraalɛ nwiɔ a gyi mraalɛ mɔɔ die awolɛ ne la ati a. Bɛfɛlɛ bɛ Hyɛfela nee Pua. Bɛanli Falo mɛla ne azo. Bɛlale akɛnrasesebɛ ali, ɔluakɛ bɛzulole Gyihova bɛdɛlale Falo. Ɔlua zo Nyamenle manle bɛbɔle ɛdane.—Ade. 1:15-21.\n12. Duzu a ɔhyia kɛ yɛnwu ye wɔ Dɛbola nee Gyeeyɛle anwo a?\n12 Wɔ Yizilayɛ ndɛnebuavolɛma mekɛ ne anu, Nyamenle kpale Dɛbola kɛ ngapezonli raalɛ. Dɛbola manle ndɛnebuavolɛ Balake anwosesebɛ yɛɛ ɔboale ɔmanle Yizilayɛma nyianle bɛ ti wɔ bɛ agbɔvolɛ sa nu, noko eza ɔhanle kɛ, tɛ Balake a banyia Keenama mɔɔ bɛbali bɛ nwo zo konim la anwo nganvolɛ ne a, ɔluakɛ Gyihova baye Keenama sogya kpanyinli Sesɛla “amaa raalɛzinli.” Ɛhye rale nu amgba wɔ mekɛ mɔɔ raalɛ bie mɔɔ ɔnle Yizilayɛnli mɔɔ bɛfɛlɛ ye Gyeeyɛle hunle Sesɛla la.—Maa. 4:4-9, 17-22.\n13. Duzu a Baebolo ne ka ye wɔ Abegeli anwo a?\n13 Eza suzu raalɛ nɔhavo Abegeli mɔɔ dɛnlanle aze ɛvolɛ mɔɔ bo 1,100 na bɛawo Kelaese la anwo. Baebolo ne ka ɔ nwo edwɛkɛ kɛ ɔze nrɛlɛbɛ, noko ɔ hu Neebale le nzisi, sonlamgbane yɛɛ koasea. (1 Sam. 25:2, 3, 25) Ɛnee Devidi nee ye menli ne ɛbɔ Neebale mboane nee ye sonvolɛma anwo bane, noko mekɛ mɔɔ bɛbizale ye moalɛ la, “ɔbɔle bɛ aholoba,” yeammaa bɛ debie biala. Ɛhye yɛle Devidi nyane kpalɛ yemɔti ɔyɛle kɛ ɔkahu Neebale nee ye awuke nu mrenya kɔsɔɔti. Abegeli dele ɛhye ala la, ɔyɛle ye ndɛ ɔvale kpanwo nee nwanye ɔhɔmanle Devidi nee ye menli ne amaa bɛanga mogya bɛangua. (1 Sam. 25:8-18) Nzinlii, Devidi zele Abegeli kɛ: “Ayɛlɛyelɛ ɛha [Gyihova], Yizilayɛ Nyamenle ne, mɔɔ zoanle wɔ kɛ ɛnɛ demua ye ɛ nee me ɛyia la.” (1 Sam. 25:32) Mɔɔ Neebale wule la, Devidi gyale Abegeli.—1 Sam. 25:37-42.\n14. Duzu gyima a Hyalɛm amra mraalɛ ne boale manle bɛyɛle a, na kɛzi Keleseɛne mraalɛ ɛlɛyɛ mɔɔ bɛyɛle la bie ɛnɛ ɛ?\n14 Mekɛ mɔɔ Babelɔnma zɛkyele Gyɛlusalɛm nee ye ɛzonlenlɛ sua ne wɔ 607 K.Y.M. la, mrenya, mraalɛ, nee ngakula dɔɔnwo wule. Nihɛmaya nleanle manle bɛdole suakpole ne bane ne bieko wɔ ɛvolɛ 455 K.Y.M. Menli mɔɔ boale la bie mɔ a le Hyalɛm, mɔɔ ɛnee sie Gyɛlusalɛm maanzinli ne foa ko la amra mraalɛ ne mɔ. (Nih. 3:12) Bɛvile bɛ ɛhulolɛ nu bɛyɛle gyima mɔɔ menli ɛmbu ye la. Nea kɛzi yɛ nye sɔ Keleseɛne mraalɛ dɔɔnwo mɔɔ fa anyelielɛ boa teokelase suazilɛ wɔ ndenle ngakyile zo ɛnɛ la ɛ!\nMRAALƐ MƆƆ ZONLENLE NYAMENLE WƆ ƐVOYA MƆƆ LUMUA ANU LA\n15. Nwolɛ adenle titile boni a Gyihova vale manle Mɛle a?\n15 Wɔ ɛvoya ne mɔɔ lumua yɛ mekɛ ye anu, Gyihova vale nwolɛ adenle titile bie mɔ manle mraalɛ wɔ ye ɛzonlenlɛ nu. Bɛ nuhua ko a le Mɛle mɔɔ ɛnee ɛnze nrenya la. Mekɛ mɔɔ ɛnee Dwosefi nee ye ɛyɛ agyalɛ ngyehyɛleɛ na bɛtɛgyale la, sunsum nwuanzanwuanza ne manle ɔnrenzɛle. Kɛmɔti a Nyamenle kpale ye kɛ ɔyɛ Gyisɛse ɔ nli ɛ? Ɔbayɛ kɛ ɛnee ɔlɛ subane ngɛnlɛma mɔɔ baboa ye yeamaa yeatete ɔ ra ne a. Nea nwolɛ adenle mɔɔ ɔnyianle kɛ sonla kpole mɔɔ ɛdɛnla azɛlɛ ye azo ɛlɛ la ɔ nli a!—Mat. 1:18-25.\n16. Maa neazo mɔɔ kile kɛzi Gyisɛse nee mraalɛ lile la.\n16 Gyisɛse nee mraalɛ lile ye boɛ. Yɛva raalɛ ne mɔɔ ɛnee yedudu mogya ɛvolɛ 12 la kɛ neazo. Ɔbule Gyisɛse anzi ɔzɔle ye tɛladeɛ ne anu. Kɛ anrɛɛ Gyisɛse badea ye la, ɔzele ye kɛ: “Me ra raalɛ, wɔ diedi ɛlie wɔ ngoane. Fa anzonudwolɛ kɔ na wɔ ewule ne ɛhɔ bɔkɔɔ.”—Maake 5:25-34.\n17. Nwanwane debie boni a zile ɛvolɛ 33 Y.M. Pɛntekɔso kenle ne a?\n17 Mraalɛ bie mɔ zonlenle Gyisɛse nee ye ɛzoanvolɛ ne mɔ. (Luku 8:1-3) Na wɔ ɛvolɛ 33 Y.M. Pɛntekɔso kenle ne, mrenya nee mraalɛ 120 a nyianle Nyamenle sunsum ne a. (Bɛgenga Gyima ne 2:1-4.) Bɛhanle sunsum nu ahyɛlɛdeɛ ɛhye anwo edwɛkɛ kɛ: “Mebawola [Gyihova ɛne] me Sunsum ne meagua awie biala anwo zo: bɛ mra mrenya nee bɛ mra mraalɛ baha me nrɛlaleɛ ne . . . mebawola me Sunsum ne meagua sonvolɛ mrenya nee mraalɛ anwo zo.” (Dww. 2:28, 29) Nyamenle luale zɔhane ahyɛlɛdeɛ ne mɔɔ ɔvale ɔmanle wɔ Pɛntekɔso kenle ne la azo ɔlale ye ali kɛ yeye ye banebɔlɛ yevi Yizilayɛma mɔɔ ɛkpɔkye la anwo zo yehɔ ‘Nyamenle Yizilayɛ’ ne mɔɔ mrenya nee mraalɛ a wɔ nu la anwo zo. (Gal. 3:28; 6:15, 16) Felepe amra mraalɛ nna ne boka Keleseɛne mraalɛ mɔɔ yɛle ɛzonlenlɛ gyima ne wɔ ɛvoya ne mɔɔ lumua anu la anwo.—Gyi. 21:8, 9.\nMRAALƐ NE MƆ “ZONLE”\n18, 19. (a) Nwolɛ adenle boni a Nyamenle ɛva ɛmaa mrenya nee mraalɛ wɔ nɔhalɛ ɛzonlenlɛ nu a? (b) Duzu a edwɛndovo ne hanle ye wɔ mraalɛ mɔɔ ka edwɛkɛ ne la anwo a?\n18 Mɔɔ 1800 ne mɔ ɛlɛkɔ ye awieleɛ la, mrenya nee mraalɛ ekyi bie ala a hilele nɔhalɛ ne anwo anyelielɛ a. Bɛmɛ a bɛlumuale bɛdabɛ mɔɔ bɛlɛmaa Gyisɛse ngapezo ɛhye ara nu ɛnɛ la anyunlu a: “Bɛbabɔ Edwɛkpa ɛhye mɔɔ fane Anwuma Belemgbunlililɛ ne anwo la nolo wɔ aleɛabo amuala, amaa yeayɛ daselɛlilɛ yeamaa aleɛabo amra kolaa na awieleɛ ne ara.”—Mat. 24:14.\n19 Ɛnɛ, zɔhane Baebolo Sukoavoma ekyi ne ɛrayɛ Gyihova Alasevolɛ mɔɔ bɛbo 8,000,000. Menli gyɛne mɔɔ bo 11,000,000 la noko kile Baebolo ne nee yɛ gyima ne anwo anyezɔlɛ ɔlua Gyisɛse ewule Ngakyelɛlilɛ ne mɔɔ bɛba ye ɛvolɛ biala la azo. Wɔ maanle dɔɔnwo anu, menli ɛhye mɔ dodo ne le mraalɛ. Eza wɔ ewiade amuala, mraalɛ mɔɔ bɛbo 1,000,000 la le Belemgbunlililɛ ne anwo mekɛ kɔsɔɔti nolobɔvoma. Gyihova ɛmaa mraalɛ nwolɛ adenle titile wɔ ye ɛzonlenlɛ nu. Ɛhye maa edwɛndovo ne edwɛkɛ ne ba nu: “Awulae dendɛle tumi nu; na [mraalɛ] mɔɔ vale edwɛkɛ ne hɔle la zonle.”—Edw. 68:11.\nMraalɛ mɔɔ bɛlɛbɔ edwɛkpa ne nolo la “zonle” (Nea ɛdendɛkpunli 18, 19)\nNYILALƐ DƆƆNWO WƆ ƐKƐ MAA MRAALƐ MƆƆ SONLE NYAMENLE LA\n20. Nwane mɔ a ɔwɔ kɛ yɛsukoa bɛ nwo debie a?\n20 Mekɛ ɛnrɛmaa adenle yɛnrɛzuzu mraalɛ nɔhavoma dɔɔnwo mɔɔ bɛ nwo kɛlɛtokɛ wɔ Baebolo ne anu la anwo kɛkala. Noko, yɛ muala yɛbahola yɛazukoa bɛ nwo debie wɔ Baebolo ne nee yɛ mbuluku ne mɔ anu. Kɛ neazo la, yɛbahola yɛadwenledwenle Wulutu nɔhalɛlilɛ ne anwo. (Wulu. 1:16, 17) Saa yɛkenga Belemgbunli raalɛ Ɛseta anwo edwɛkɛ a, ɔbamaa yɛ diedi ne anu amia. Mraalɛ zɛhae mɔ mɔɔ yɛbazukoa bɛ nwo debie wɔ yɛ nɔsolɛ Abusua Ɛzonlenlɛ ne abo la, baboa yɛ. Saa yɛtɛgyale noko a, yɛ ngome yɛbahola yɛazukoa bɛ nwo debie.\n21. Kɛzi mraalɛ mɔɔ sulo Nyamenle la ɛli nɔhalɛ ɛmaa ye wɔ ngyegyelɛ mekɛ nu ɛ?\n21 Yɛnwu kɛ Gyihova yila mraalɛ mɔɔ fa nɔhalɛlilɛ yɛ daselɛlilɛ gyima ne la yɛɛ ɔboa bɛ wɔ sɔnea mekɛ nu. Neazo ɛne, wɔ Nazi nee Komunis tumililɛ ne anu, mraalɛ dɔɔnwo gyinlanle bɛ munli nu ɔnva nwo kɛ bɛbole bɛ na bie mɔ wule ɔlua tieyɛ mɔɔ bɛyɛle bɛmanle Nyamenle la ati. (Gyi. 5:29) Kɛmɔ ɛnee ɔde ye wɔ tete ne la, ɛnɛ, Keleseɛne mraalɛ nee bɛ gɔnwo mɔ diedima gyi Nyamenle tumililɛ ne anzi. Ɛhye ati, Gyihova ɛzɔ bɛ sa fema ne anu kɛmɔ ɔyɛle tete Yizilayɛma la na ɔlɛse bɛ kɛ: “Bɛmmasulo na mebaboa bɛ.”—Aye. 41:10-13.\n22. Nyilalɛ boni a yɛ nye la kɛ yɛbanyia ye kenlebie a?\n22 Ɔnrɛhyɛ, mrenya nee mraalɛ mɔɔ sulo Nyamenle la bamaa azɛlɛ ne ayɛ paladaese na bɛaboa bɛdabɛ mɔɔ bɛbadwazo bɛ la bɛamaa bɛazukoa Gyihova bodane ne mɔ anwo debie. Kolaa na zɔhane mekɛ ne adwu la, saa yɛle mrenya anzɛɛ mraalɛ a, bɛmaa yɛbu adenle mɔɔ yɛnyia kɛ ‘yɛbabɔ nu yɛazonle’ la kɛ ɔsonle bolɛ kpole kpalɛ.—Zɛf. 3:9.


Luku 15 | Yintanɛte Zo Baebolo | Ewiade Fofolɛ Ngilebɛbo\nBoane ne mɔɔ minlinle la anwo ndonwo (1-7)\nDelakema ne mɔɔ minlinle la anwo ndonwo (8-10)\nKakula nrenyia ne mɔɔ minlinle la anwo ndonwo (11-32)\n15 Ɛnee adwuledievolɛma nee ɛtanevolɛma kɔsɔɔti ta ba ɔ nwo ɛkɛ ne batie ye. 2 Na Falasiima nee mɛla kilehilevolɛma ne mɔ hɔle zo dendɛle bɛ nzo abo kɛ: “Nrenyia ɛhye die ɛtanevolɛma na ɔ nee bɛ di aleɛ.” 3 Akee ɔhanle ndonwo ɛhye ɔhilele bɛ kɛ: 4 “Bɛ nuhua boni a lɛ mboane 100 na nuhua ko minli a, ɔnrɛgyakyi 99 ne wɔ fienemgbole ne anu na ɔnrɛhɔkpondɛ ko ne mɔɔ ɛminli la kɔkpula kɛ ɔkɛnwu ye ɛ? 5 Na saa ɔnwu ye a ɔfa ye ɔto ɔ kɔme zo na ɔ nye die. 6 Saa ɔba sua nu a, ɔfɛlɛvɛlɛ ɔ gɔnwo mɔ nee ye kpalɛzoamra na ɔka ɔkile bɛ kɛ, ‘Bɛmaa yɛlie yɛ nye, ɔluakɛ menwu me boane ne mɔɔ minlinle la.’ 7 Meka meahile bɛ kɛ zɔhane ala a anyelielɛ bara anwuma wɔ ɛtanevolɛ ko mɔɔ kɛnlu ɔ nwo la anwo tɛla tenlenema 99 mɔɔ bɛngyia anlubɛnwo la a. 8 “Anzɛɛ raalɛ boni a lɛ delakema* bulu na ko minli a, ɔnrɛzɔ kɛnlaneɛ na ɔnrɛkpoa ye sua ne anu na ɔnrɛkpondɛ ye kpalɛ kɔkpula kɛ ɔkɛnwu ye ɛ? 9 Na saa ɔnwu ye a, ɔfɛlɛvɛlɛ ɔ gɔnwo mɔ* nee ye kpalɛzoamra na ɔka kɛ, ‘Bɛmaa yɛlie yɛ nye ɔluakɛ menwu me delakema ne mɔɔ minlinle la.’ 10 Meka meahile bɛ kɛ zɔhane ala a, Nyamenle anwumabɔvolɛma di fɛlɛko wɔ ɛtanevolɛ ko mɔɔ kɛnlu ɔ nwo la anwo a.” 11 Akee ɔhanle kɛ: “Ɛnee nrenyia bie lɛ mralɛ mrenyia nwiɔ. 12 Na kakula ne zele ye papa kɛ, ‘Egya, fa me agyapadeɛ ɛdeɛ maa me.’ Yemɔti ɔhyɛle ye ninyɛne ne ɔmaanle bɛ. 13 Mekɛ ekyi guale nu la, ralɛ nrenyia kakula ne boɔboale ye ninyɛne ne amuala anloa na ɔhɔle maanle bie mɔɔ wɔ moamoa la azo na ɔbɔle ɛbɛla mgbane mgbane ɔzɛkyele ye agyapadeɛ ne. 14 Mɔɔ ɔzɛkyele ye debie biala ɔwiele la, ɛhɔne kpole bie zile maanle zɔhane anu, na ɔ nwo hyelele ye. 15 Akee ɔvale ɔ nwo ɔhɔbɔle maanle ne anu sonla ko anwo, na ɔvale ye ɔhɔle ye ɛya nu kɛ ɔhɔnlea agbolike. 16 Na ɔ ti akunlu rale agbolike ne mɔ aleɛ ne mɔɔ bɛdi la azo, noko awie biala amaa ye ɛhwee. 17 “Mekɛ mɔɔ ɔ nye rale ɔ nwo zo la, ɔhanle kɛ: ‘Nea kɛ aleɛ ɛbu me ze ɛkpafoma dɔɔnwo ne anwo zo ɛ, yemɔ a mela ɛke mɔɔ ɛhɔne ɛlɛku me la! 18 Mebadwazo meahɔ me papa anwo lɔ na meaha meahile ye kɛ: “Egya meyɛ ɛtane metia Nyamenle nee ɛdawɔ. 19 Menfɛta kɛ ɛkɛvɛlɛ me ɛ ra bieko. Fa me yɛ wɔ ɛkpafoma ne anu ko.”’ 20 Yemɔti ɔdwazole na ɔhɔle ye papa anwo lɔ. Mekɛ mɔɔ ɔlua moamoa mɔɔ ɔlɛba la, ye papa nwunle ye na ɔ nwo yɛle ye alɔbɔlɛ, na ɔnriandile ɔhɔyɛle ye atuu* na ɔvole ɔ nloa anwo. 21 Akee ɔ ra ne zele ye kɛ, ‘Egya meyɛ ɛtane metia Nyamenle nee ɛdawɔ. Menfɛta kɛ ɛkɛvɛlɛ me ɛ ra bieko.’ 22 Noko papa ne hanle hilele ye ngɛkɛlɛ ne mɔ kɛ, ‘Bɛha bɛ nwo bɛva tɛladeɛ kpalɛ bɛrawula ye, na bɛva kpɔdelera bɛwula ɔ sa na bɛva mgbɔlaboa bɛwula ye. 23 Eza bɛva ɛnlankɛ ralɛ mɔɔ ɛlɔ la bɛrahu ye bɛmaa yɛli na yɛlie yɛ nye, 24 ɔluakɛ me ra ɛhye wule na yera ngoane nu bieko, ɔminlinle na bɛnwu ye.’ Na bɛbɔle ɔ bo bɛliele bɛ nye. 25 “Ɛnee ɔ ra kpanyinli ne ɛhɔ ɛbɔ nu, na mɔɔ ɔlɛba na ɔbikyele sua nu la, ɔdele edwɛne nee agolezilɛ ne. 26 Yemɔti ɔvɛlɛle sonvolɛma ne mɔ ko na ɔbizale ye mɔɔ ɛlɛkɔ zo la. 27 Ɔzele ye kɛ, ‘Ɛ diema ne ɛ ra na wɔ papa ɛhu ɛnlankɛ ralɛ mɔɔ ɛlɔ la ɔluakɛ yezia yera yɛɛ ɔte kpɔkɛ.’* 28 Noko ɔvale ɛya na yeangulo kɛ ɔbawolo ɛkɛ. Yemɔti ye papa vindele na ɔbɔle ɔ bo ɔbodole ye. 29 Ɔbuale ye papa kɛ, ‘Nea! Meva ɛvolɛ dɔɔnwo mezonle wɔ na kenle ko bɔbɔ ɛnle ɛkɛ mɔɔ meandie wɔ edwɛkɛ a, noko ɛtɛmaanle me abɔnkye ekyi ko bɔbɔ kɛ me nee me gɔnwo mɔ yɛva yɛlie yɛ nye. 30 Noko ɛ ra ɛhye mɔɔ ɔ nee tuutuuma ɛzɛkye wɔ ninyɛne rale ala la, wɔhu ɛnlankɛ ralɛ mɔɔ ɛlɔ la wɔmaa ye.’ 31 Na ɔzele ye kɛ, ‘Me ra, wɔmɔ ɛ nee me a wɔ ɛke dahuu a na debie biala mɔɔ melɛ la le wɔ ɛdeɛ. 32 Noko ɔwɔ kɛ yɛdie yɛ nye na yɛdi fɛlɛko ala, ɔluakɛ ɛ diema ne wule na yera ngoane nu bieko; ɔminlinle na bɛnwu ye.’”\n^ Delakema ko le kenle ko ahatualɛ mɔɔ bɛhyɛ nu nna la anu nsa.\n^ Anzɛɛ “ɔ gɔnwo mɔ mraalɛ.”\n^ Anzɛɛ “ɔhɔbɛkale ɔ kɔme.”\n^ Anzɛɛ “ɔ nwo kɔlɔɔnwo.”


Dwɔhyua 10 | Yintanɛte Zo Baebolo | Ewiade Fofolɛ Ngilebɛbo\nYizilayɛma honle liele Gebɛyɛnoma (1-7)\nGyihova honle maanle Yizilayɛ (8-15)\nEzuawolɛ dɔle guale agbɔvolɛ mɔɔ ɛlɛnriandi la anwo zo (11)\nSɛnzɛne ne gyinlanle zo (12-14)\nBɛhunle arelemgbunli nnu ne mɔɔ rale bɛ nwo zo la (16-28)\nBɛho bɛva azuamgbole mɔɔ wɔ nyiakɛ la (29-43)\n10 Mekɛ mɔɔ Gyɛlusalɛm Belemgbunli Adonae-zidɛke dele kɛ Dwɔhyua ɛho ɛva Eyae na yezɛkye ye bɔkɔɔ na yeyɛ Eyae nee ye belemgbunli ne+ kɛ mɔɔ ɔyɛle Gyɛleko nee ye belemgbunli ne,+ nee kɛzi Gebɛyɔnoma nee bɛ ɛyɛ anzodwolɛ ngyekyeleɛ+ na bɛ nee bɛ de la, 2 ye ahonle dule kpole kpalɛ,+ ɔluakɛ Gebɛyɔn le suakpole kɛ arelemgbunli azuamgbole ne mɔ anu ko la. Ɔle kpole ɔtɛla Eyae,+ yɛɛ zolɛ mrenyia kɔsɔɔti ze konle nye zo. 3 Ɔti Gyɛlusalɛm Belemgbunli Adonae-zidɛke maanle bɛhɔhanle bɛhilele Hibulɔn+ Belemgbunli Hoham, Gyaamɔto Belemgbunli Paelam, Leekehye Belemgbunli Gyafaya yɛɛ Ɛgelɔn Belemgbunli+ Dibɛ kɛ: 4 “Bɛraboa me bɛmaa yɛho yɛtia Gebɛyɔnoma, ɔluakɛ bɛ nee Dwɔhyua nee Yizilayɛma ɛyɛ anzodwolɛ ngyekyeleɛ.”+ 5 Yemɔti Amɔlema+ arelemgbunli nnu ne—Gyɛlusalɛm belemgbunli, Hibulɔn belemgbunli, Gyaamɔto belemgbunli, Leekehye belemgbunli yɛɛ Ɛgelɔn belemgbunli ne nee bɛ ɛlɔne ne mɔ hanle bɛ nwo bɔle nu na bɛhɔyɛle bɛ azokoɛleɛ kɛ bɛ nee Gebɛyɔnoma kaho. 6 Akee Gebɛyɔnoma maanle bɛhɔhanle bɛhilele Dwɔhyua wɔ Gelegale azokoɛleɛ+ ne kɛ: “Mmagyakyi wɔ ngɛkɛlɛ.*+ Bɛla ndɛndɛ! Balie yɛ na boa yɛ! Amɔlema arelemgbunli ne mɔ mɔɔ wɔ awoka ne mɔ azo la ɛra kɛ bɛ nee yɛ baho.” 7 Ɔti Dwɔhyua nee ye kovolɛma nee ye konle nu katakyiema ne kɔsɔɔti+ vi Gelegale hɔle. 8 Gyihova zele Dwɔhyua kɛ: “Mmasulo bɛ,+ ɔluakɛ meva bɛ mewula ɛ sa nu.+ Bɛ nuhua ko bɔbɔ ɛnrɛhola ɛnrɛgyinla ɛ nyunlu.”+ 9 Dwɔhyua nee ye ɛlɔne ne vi Gelegale diale nɔe ne amuala na bɛrale bɛ agbɔvolɛ ne mɔ anwo zo mɔɔ bɛ nye ɛnla a. 10 Gyihova maanle bɛ nye zo danle bɛ wɔ Yizilayɛma anyunlu,+ na bɛhunle bɛ nuhua dɔɔnwo wɔ Gebɛyɔn, bɛdoale bɛ wɔ adenle ne mɔɔ fo kɔ Bɛte-hɔlɔn la azo na bɛhunle bɛ too bɛhɔdwule Azika nee Makidaa. 11 Mekɛ mɔɔ bɛlɛnriandi bɛavi Yizilayɛma anyunlu na bɛhɔdwule Bɛte-hɔlɔn ndololeɛ nu la, Gyihova maanle ezuawolɛ mgbole vi anwuma dɔle guale bɛ nwo zo too ɔhɔdwule Azika na bɛwule. Nɔhalɛ nu, bɛdabɛ mɔɔ ezuawolɛ ne hunle bɛ la zonle tɛla bɛdabɛ mɔɔ Yizilayɛma vale konle dadeɛ hunle bɛ la. 12 Kenle mɔɔ Gyihova hunle Amɔlema wɔ Yizilayɛma anye zo la, Dwɔhyua hanle hilele Gyihova wɔ Yizilayɛma anyunlu kɛ: “Sɛnzɛne, gyinla zo+ wɔ Gebɛyɔn,+“Siane, gyinla zo wɔ Ayegyalɔn Bɔnza ne anu!” 13 Ɔti sɛnzɛne ne gyinlanle yɛɛ siane ne noko andu ɔ bo hɔkpulale kɛ maanle ne lile bɛ agbɔvolɛ nzenralɛ la. Asoo bɛtɛkɛlɛle ye wɔ Gyeehya buluku ne+ anu ɔ? Sɛnzɛne ne gyinlanle zo wɔ anwomanyunlu na yeanyɛ ye ndɛndɛ yeangɔdɔ wɔ asɛɛ kenle ko ne amuala anu. 14 Kenle zɛhae bie ɛtɛbale ɛlɛ, bie ɛnli ɔ nyunlu anzɛɛ ɔ nzi, mɔɔ Gyihova diele sonla ne a,+ ɔluakɛ ɛnee Gyihova ɛlɛko amaa Yizilayɛ.+ 15 Ɛhye anzi, Dwɔhyua nee Yizilayɛma amuala ziale hɔle azokoɛleɛ ne wɔ Gelegale.+ 16 Mekɛ zɔhane, arelemgbunli nnu ne nriandile na bɛhɔveale Makidaa+ bolɛ bɔne ne anu. 17 Na bɛhɔhanle bɛhilele Dwɔhyua kɛ: “Bɛnwu kɛ arelemgbunli nnu ne vea Makidaa+ bolɛ bɔne ne anu.” 18 Ɔti Dwɔhyua hanle kɛ: “Bɛhundo awolɛ mgbole bɛnyi bɔne ne anloa na bɛmaa menli ɛzinza bɛ. 19 Noko ɔwɔ kɛ bɛdabɛ mɔɔ bɛha la kɔ bɛ nyunlu. Bɛdoa bɛ agbɔvolɛ ne mɔ na bɛhu bɛ.+ Bɛmmamaa bɛwolo bɛ azuamgbole ne mɔ azo, ɔluakɛ Gyihova bɛ Nyamenle ne ɛva bɛ ɛwula bɛ sa nu.” 20 Mɔɔ Dwɔhyua nee Yizilayɛma hunle bɛ nuhua dɔɔnwo la anzi, mɔɔ asɛɛ bɛbɔ bɛ bo zo, na ɔhale bɛdabɛ mɔɔ bɛ sa anga bɛ na bɛnriandile bɛhɔwolole azuamgbole mɔɔ bɛlie nwolɛ bane la azo la, 21 menli ne amuala ziale hɔle Dwɔhyua ɛkɛ ne anzodwolɛ nu wɔ Makidaa azokoɛleɛ ne. Awie biala angola anga edwɛkɛ* antia Yizilayɛma. 22 Akee Dwɔhyua hanle kɛ: “Bɛbuke bolɛ bɔne ne na bɛye arelemgbunli nnu ne bɛvi bɔne ne anu bɛrɛlɛ me.” 23 Ɔti bɛyele arelemgbunli nnu ɛhye mɔ bɛvile bolɛ bɔne ne anu bɛrɛlɛle ye: Gyɛlusalɛm belemgbunli ne, Hibulɔn belemgbunli ne, Gyaamɔto belemgbunli ne, Leekehye belemgbunli ne yɛɛ Ɛgelɔn belemgbunli ne.+ 24 Mekɛ mɔɔ bɛvale arelemgbunli ɛhye mɔ bɛrɛlɛle Dwɔhyua la, ɔvɛlɛle Yizilayɛ mrenyia kɔsɔɔti na ɔzele menli mɔɔ li ɛlɔne ne ati mɔɔ ɔ nee bɛ hɔle la kɛ: “Bɛrɛla bɛ nyunlu. Bɛva bɛ gyakɛ bɛziezie arelemgbunli ɛhye mɔ akɔme anzi.” Ɔti bɛrale bɛ nyunlu na bɛvale bɛ gyakɛ bɛzieziele bɛ kɔme anzi.+ 25 Akee Dwɔhyua zele bɛ kɛ: “Bɛmmasulo yɛɛ bɛmmamaa bɛ ahonle tu.+ Bɛnyia akɛnrasesebɛ na bɛmaa bɛ nwo ɛyɛ se, ɔluakɛ ɛhye a Gyihova bava ayɛ bɛ kpɔvolɛma kɔsɔɔti mɔɔ bɛ nee bɛ baho la a.”+ 26 Akee Dwɔhyua hunle bɛ na ɔhendanle bɛ wɔ mbaka nnu azo, na bɛhendɛhendanle ɛkɛ ne too nɔsolɛ nu. 27 Mɔɔ sɛnzɛne ne hɔdɔle la, Dwɔhyua maanle bɛyele bɛ bɛvile mbaka ne mɔ azo+ na bɛvuandinle bɛ bɛguale bolɛ bɔne ne mɔɔ bɛhɔveale nu la anu. Akee bɛvale awolɛ mgbole bɛnyinle bolɛ bɔne ne anloa, na ɛhye mɔ tɛbɔ ɛkɛ badwu ɛnɛ. 28 Dwɔhyua honle vale Makidaa+ wɔ kenle zɔhane na ɔvale konle dadeɛ ɔhunle bɛ. Ɔhunle ye belemgbunli ne nee awie* biala mɔɔ wɔ ɛkɛ ne la mɔɔ ko bɔbɔ anga a.+ Ɔyɛle Makidaa belemgbunli+ ne kɛ mɔɔ ɔyɛle Gyɛleko belemgbunli ne la. 29 Akee Dwɔhyua nee Yizilayɛma kɔsɔɔti vi Makidaa hɔle Lebena+ na bɛ nee Lebenama hɔhonle. 30 Gyihova eza vale Lebena nee ye belemgbunli ne+ wulale Yizilayɛma asa anu, na bɛvale konle dadeɛ bɛhunle awie* biala mɔɔ wɔ ɛkɛ ne la mɔɔ bɛangyakyi sonla ko bɔbɔ a. Ɔti bɛyɛle ye belemgbunli ne kɛ mɔɔ bɛyɛle Gyɛleko belemgbunli ne+ ala la. 31 Ɛhye anzi, Dwɔhyua nee Yizilayɛma kɔsɔɔti vi Lebena hɔle Leekehye+ na bɛyɛle bɛ azokoɛleɛ wɔ ɛkɛ na bɛ nee bɛ honle. 32 Gyihova vale Leekehye wulale Yizilayɛma asa anu, na bɛhonle bɛvale sua ne wɔ kenle mɔɔ tɔ zo nwiɔ la azo. Bɛvale konle dadeɛ bɛzɛkyele sua ne nee awie* biala mɔɔ wɔ zolɛ la+ kɛ mɔɔ bɛyɛle Lebena la. 33 Gizɛ Belemgbunli+ Hɔlam hɔle kɛ ɔkaboa Leekehye, noko Dwɔhyua hunle ye nee ye menli ne mɔ mɔɔ ko bɔbɔ anga a. 34 Akee Dwɔhyua nee Yizilayɛma amuala vi Leekehye hɔle Ɛgelɔn+ na bɛyɛle bɛ azokoɛleɛ wɔ ɛkɛ na bɛ nee bɛ hɔhonle. 35 Bɛhonle bɛvale sua ne kenle ko zɔhane na bɛvale konle dadeɛ bɛhunle bɛ. Bɛhunle awie* biala mɔɔ wɔ ɛkɛ ne la wɔ kenle zɔhane kɛ mɔɔ bɛyɛle Leekehye+ ala la. 36 Ɛhye anzi, Dwɔhyua nee Yizilayɛma kɔsɔɔti vi Ɛgelɔn hɔle Hibulɔn+ na bɛ nee bɛ hɔhonle. 37 Bɛhonle bɛvale sua ne na bɛzɛkyele ye na bɛvale konle dadeɛ bɛhunle ye belemgbunli ne, menli mɔɔ wɔ azua mɔɔ zuozua ye la azo la nee awie* biala mɔɔ wɔ zolɛ la mɔɔ ko bɔbɔ anga a. Kɛ mɔɔ ɔyɛle Ɛgelɔn la, zɔhane ala a ɔzɛkyele ye nee awie* biala mɔɔ wɔ ɛkɛ ne la a. 38 Awieleɛ bɔkɔɔ ne, Dwɔhyua nee Yizilayɛma kɔsɔɔti ziale hɔle Dibɛ+ anwo zo na bɛ nee bɛ hɔhonle. 39 Ɔlile sua ne, ye belemgbunli ne yɛɛ azua mɔɔ zuozua ye la anwo zo konim, na bɛvale konle dadeɛ bɛhunle awie* biala+ mɔɔ ko bɔbɔ anga a.+ Ɔyɛle Dibɛ belemgbunli ne kɛ mɔɔ ɔyɛle Hibulɔn nee Lebena arelemgbunli ne mɔ la. 40 Dwɔhyua lile maanle mɔɔ wɔ awoka ne mɔ azo, Nɛgɛbe, Hyifɛla+ nee ndololeɛ ne mɔ anu yɛɛ bɛ arelemgbunli kɔsɔɔti anwo zo konim, bɛangyakyi sonla ko bɔbɔ; ɔzɛkyele debie biala mɔɔ die ɛnwomenle la+ kɛ mɔɔ Gyihova, Yizilayɛ Nyamenle ne hanle la.+ 41 Dwɔhyua lile bɛ nwo zo konim ɔvi Keedɛhye-baanea+ kɔdwu Gaza+ nee Gohyɛn+ azɛlɛ ne amuala azo too ɔhɔdwule Gebɛyɔn.+ 42 Dwɔhyua honle vale arelemgbunli ɛhye mɔ nee bɛ azɛlɛ ne wɔ mekɛ ko ne ala anu, ɔluakɛ ɛnee Gyihova, Yizilayɛ Nyamenle ne a ɛlɛko amaa Yizilayɛ a.+ 43 Akee Dwɔhyua nee Yizilayɛma amuala ziale rale Gelegale azokoɛleɛ ne.+\n^ Hibulu aneɛ nu, “Mmagua ɛ sa aze wɔ wɔ ngɛkɛlɛ ne mɔ anwo.”\n^ Hibulu aneɛ nu, “angola anzi ɔ tafinlima.”


1 Timote 2 | Yintanɛte Zo Baebolo | Ewiade Fofolɛ Ngilebɛbo\nAsɔneyɛlɛ maa menli kɔsɔɔti (1-7)\nNyamenle kokye, avinligyinlavolɛ ko (5)\nƐkpɔnedeɛ mɔɔ fɛta menli kɔsɔɔti (6)\nAdehilelɛ maa mrenyia nee mraalɛ (8-15)\nBɛva mɛlɛbɛnwoaze bɛziezie bɛ nwo (9, 10)\n2 Mɔɔ limoa la, akee metu bɛ folɛ kɛ bɛva modolɛ, asɔneyɛlɛ, nzɛlɛlɛ mɔɔ bɛyɛ bɛmaa awie mɔ nee moyɛlɛ bɛzɛlɛ bɛmaa menli kɔsɔɔti, 2 arelemgbunli nee tumivolɛma amuala, amaa yɛava koonwuyɛlɛ nee anzodwolɛ yɛabɔ yɛ ɛbɛla wɔ nyamenlezonlenlɛ kpalɛ nee mɔdenlebɔlɛ kɔsɔɔti anu. 3 Ɛhye le kpalɛ na ɔsɔ Nyamenle, yɛ Ngoanedievolɛ ne anye, 4 yemɔ mɔɔ ɔkulo kɛ ɔdie menli kɔsɔɔti na bɛnyia nɔhalɛ ne anwo nɔhalɛ ndelebɛbo la. 5 Na Nyamenle kokye a wɔ ɛkɛ a, yɛɛ Nyamenle nee menli avinligyinlavolɛ ko, nrenyia bie, yemɔ a le Kelaese Gyisɛse, 6 mɔɔ vale ɔ nwo maanle kɛ ɛkpɔnedeɛ mɔɔ fɛta ɔmaanle menli kɔsɔɔti la—ɛhye a bɛbali nwolɛ daselɛ wɔ ye mekɛ nloa a. 7 Daselɛlilɛ ɛhye ati a bɛkpale me edwɛkpakavolɛ nee ɛzoanvolɛ a—melɛka nɔhalɛ, membɔ adalɛ—maanle maanle kilehilevolɛ wɔ diedi nee nɔhalɛ ne anwo. 8 Yemɔti, mekulo kɛ mrenyia yɛ asɔne wɔ ɛleka biala, na bɛfa nɔhalɛlilɛ bɛmaa bɛ sa zo mɔɔ ɛya nee kpolerazulɛ biala ɛnle nu a. 9 Zɔhane ala noko a ɔwɔ kɛ mraalɛ fa mɛlɛbɛnwoaze nee adwenle mɔɔ anu la ɛkɛ la* wula adɛladeɛ mɔɔ fɛta a,* tɛ enrinli ɛyɛlɛ ngɛnlɛma nee nvutuke anzɛɛ avikpa anzɛɛ adɛladeɛ mɔɔ ye awolɛ yɛ se la anu, 10 emomu wɔ adenle mɔɔ le kpalɛ maa mraalɛ mɔɔ bɛkile kɛ bɛsonle Nyamenle la azo, kile kɛ, gyima kpalɛ ɛyɛlɛ nu. 11 Mraalɛ ɛyɛ koonwu ɛbɛlɛ bɛ nwo aze bɔkɔɔ ɛzukoa debie. 12 Memmaa raalɛ adenle kɛ ɔhilehile anzɛɛ ɔnyia nrenyia nwo zo tumi, emomu ɔyɛ koonwu. 13 Ɔluakɛ bɛlimoale bɛbɔle Adam kolaa na bɛabɔ Yive. 14 Bieko, tɛ Adam a bɛbɛlɛbɛlale ye a, emomu raalɛ ne a bɛbɛlɛbɛlale ye bɔkɔɔ bɛmaanle ɔdonle mɛla a. 15 Noko, saa ɔkɔ zo ɔtɛnla* diedi nee ɛlɔlɛ nee anwodelɛ nee adwenle mɔɔ anu te la anu* a, ɔlua mralɛ ɛwolɛ ti bɛbabɔ ɔ nwo bane.\n^ Anzɛɛ “nrɛlɛbɛ.”\n^ Anzɛɛ “tɛladeɛ mɔɔ kile kɛ bɛbu debie.”\n^ Giliki aneɛ nu, “bɛkɔ zo bɛtɛnla.”\n^ Anzɛɛ “nrɛlɛbɛ nu.”


Mɔlebɛbo ne, ɛnee abɔdeɛ muala de koyɛlɛ nee anzodwolɛ nu\nWɔ alesama mɔlebɛbo, ɛnee yɛ Bɔvolɛ ne mɔɔ bɛfɛlɛ ye Gyihova la angome a di tumi a. Ɔlile tumi wɔ ɛlɔlɛ nu. Ɔyɛle tola kɛnlɛma bie wɔ Yidɛn kɛ alesama ɛdɛnla nu. Ɔmaanle bɛ aleɛ dɔɔnwo. Eza ɔmaanle bɛ gyima kpalɛ kɛ bɛyɛ. (Gyɛnɛsese 1:28, 29; 2:8, 15) Saa alesama veale Nyamenle ɛlɔlɛ tumililɛ bo a, anrɛɛ yɛtɛdɛ anzodwolɛ.\nAlesama mɔɔ limoa la dele Nyamenle Tumililɛ nwo atua\nBaebolo ne ka kɛ anwumabɔvolɛ bie dele atua tiale adenle mɔɔ Nyamenle lɛ di tumi la, na bɛravɛlɛle ye Seetan Abɔnsam. Ɔhilele kɛ alesama ɛngyia Nyamenle adehilelɛ nee ye tumililɛ na bɛ nye alie. Ɔyɛ alɔbɔlɛ kɛ, yɛ awovolɛ mɔɔ bɛlimoa, Adam nee Yive zukoale Seetan na bɛdele Nyamenle anwo atua la.—Gyɛnɛsese 3:1-6; Yekile 12:9.\nKɛmɔ Adam nee Yive kpole Nyamenle kɛ bɛ Tumivolɛ la ati, bɛ Paladaese awuke ne yɛɛ dahuu ngoane mɔɔ kpɔkɛdelɛ mɔɔ di munli boka nwo la bɔle bɛ. (Gyɛnɛsese 3:17-19) Bɛ kpɔkɛzilɛ ne vale ngyegyelɛ rɛlɛle bɛ bo zo amra. Baebolo ne ka kɛ, Adam ɛtane ne ati, “ɛtane rale ewiade na ewule luale ɛtane nwo zo rale.” (Wulomuma 5:12) Eza ɔlua ɛtane ti: “Sonla di sonla nwo zo tumi maa ɔnwu amaneɛ.” (Nolobɔvo 8:9) Kile kɛ, sonla di sonla nwo zo tumi a, ngyegyelɛ ngome.\nDASANLI TUMILILƐ MƆLEBƐBO\nNemelɔdo dele Gyihova anwo atua\nSonla mɔɔ limoa mɔɔ Baebolo ne bɔle ye duma kɛ ɔlile tumi la a le Nemelɔdo. Na ɔdwazole ɔtiale Gyihova tumililɛ. Ɔvi Nemelɔdo mekɛ zo mɔɔ ba la, menli mɔɔ lɛ tumi la ɛnva ɛnli gyima wɔ adenle kpalɛ zo. Ɛvolɛ 3,000 mɔɔ ɛze ɛhɔ la, Belemgbunli Sɔlɔmɔn hanle kɛ: “Menwunle menli mɔɔ bɛlɛsisi bɛ la monle, na awie ɛnle ɛkɛ mɔɔ kyekye bɛ rɛle a. Menli mɔɔ ɛlɛsisi bɛ la lɛ tumi.”—Nolobɔvo 4:1.\nNinyɛne ɛtɛkakyile ɛnɛ. Wɔ 2009, Maamgbole Koyɛlɛ Eku ne buluku bie hanle kɛ, tumililɛ mɔɔ bɛnva bɛnli gyima kpalɛ la “boka ninyɛne mɔɔ maa ninyɛndane kɔ zo wɔ ewiade la anwo.”\nMEKƐ ƐDWU KƐ BƐYƐ NWOLƐ DEBIE!\nAlesama hyia tumivolɛ kpalɛ yɛɛ arane kpalɛ. Na ɛhye a yɛ Bɔvolɛ ne ɛbɔ nwolɛ ɛwɔkɛ a!\nSonla arane mɔɔ ɔse ɔle kpalɛ bɔbɔ la, angola anli alesama ngyegyelɛ nwo gyima\nNyamenle ɛva Belemgbunlililɛ anzɛɛ arane bie ɛzie ɛkɛ mɔɔ ɔbagyinla alesama tumililɛ muala agyakɛ anu a, na “ɔ ngomekye a ɔbagyinla ɛkɛ ne dahuu a.” (Daneɛle 2:44) Ɛhye a le Belemgbunlililɛ ne mɔɔ menli mgbe dɔɔnwo yɛ nwolɛ asɔne la. (Mateyu 6:9, 10) Noko tɛ Nyamenle mumua ne a bali arane ɛhye azo a. Emomu, yekpa awie mɔɔ yedɛnla aze ɛlɛ kɛ dasanli la kɛ zolɛ Tumivolɛ. Nwane ɔ?\nFa nwa awie Fa nwa awie Kɛmɔti A Yɛhyia Nyamenle Belemgbunlililɛ Ne A?\nwp20 No. 2 m. 4-5\nAsoo Nyamenle Belemgbunlililɛ Ne Wɔ Wɔ Ahonle Nu Ɔ?


2 Nyamenle Ɛndwenle Yɛ Nwo—Asoo Ɔle Nɔhalɛ?\nƐzinzalɛ Arane | November 2011\nKENGA YE WƆ Albanian Amharic Arabic Armenian (West) Bicol Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Greenlandic Hiligaynon Hungarian Igbo Indonesian Italian Japanese Kimbundu Kongo Korean Lithuanian Malagasy Mixe (North Central) Mizo Moore Myanmar Norwegian Nzema Ossetian Pangasinan Papiamento (Curaçao) Polish Portuguese (Brazil) Quechua (Ancash) Romanian Russian Samoan Sepedi Sesotho (Lesotho) Setswana Seychelles Creole Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tsonga Turkish Ukrainian Urdu Vietnamese\nBie mɔ ka kɛ: “Saa Nyamenle dwenle alesama anwo amgba a, anrɛɛ ɔbaye ɛtane nee amaneɛnwunlɛ yeavi ewiade. Na saa ɔdwenle menli nwo kɛ ekpunli bɔbɔ a, ɔndwenle bɛ nwo ngoko.”\nMɔɔ Baebolo ne kilehile: Gyihova Nyamenle ɛmmaa munzule ɛndo menli. (Gyemise 1:13) Ɔkola ɔye ninyɛndane ɛhye mɔ ɛkɛ noko yemaa ɛtanevolɛma adenle amaa yeabua mɔɔ le kpalɛ nee ɛtane la anwo edwɛkɛ ne. Awieleɛ bɔkɔɔ ne, ɔbalie alesama na yeali ngyegyelɛ mɔɔ menli mɔɔ kpo ye tumililɛ ɛmaa yera la kɔsɔɔti anwo gyima.—Mɔlebɛbo 3:1-6; Ayezaya 65:17. *\nNyamenle dwenle alesama anwo kɛ ekpunli na eza ɔdwenle sonla ko biala anwo. Mateyu 10:29-31 maa ɔda ali kɛ ɔze yɛ nwo debie biala mɔɔ yɛdayɛ mumua ne bɔbɔ yɛnze a: “Bɛtɔ nyamenleakatiba nwiɔ ɛkpɔsɛba ko, noko akee ko bɔbɔ ɛndɔ aze wɔ mekɛ mɔɔ bɛ Ze mɔɔ wɔ anwuma la ɛnze nu a. Na bɛmɛ, bɛ ti zo enrinli bɔbɔ bɛdia. Zɔhane ati bɛmmasulo, ɔluakɛ bɛsonle bolɛ kpole bɛtɛla nyamenleakatiba dɔɔnwo.”\nYɛnwu nɔhalɛ ne a kɛzi ɔboa yɛ la: Yɛ nye ɛnlie menli mɔɔ ati yɛ se anzɛɛ ɛndwenle yɛ nwo la anwo. Yemɔti, ɔnyɛ azibɛnwo kɛ, adalɛ mɔɔ menli ɛbɔ kɛ Nyamenle ɛndwenle yɛ nwo la maa menli dɔɔnwo twe bɛ nwo fi ɔ nwo anzɛɛ kpondɛ ye wɔ mekɛ mɔɔ bɛkɛhyia ɔ nwo ala anu a. Saa ɛnwu kɛ Gyihova Nyamenle dwenle yɛ nwo a ɔbahola yeamaa wɔazukoa ɔ nwo debie na ɛ nee ye ava agɔnwolɛ.\nKɛ neazo la, bie a wɔzɛlɛ Nyamenle debie noko ɛngola ɛnwu ye saa ɔdiele anzɛɛ ɔbabua wɔ a. Baebolo ne ka kɛ ahenle mɔɔ tie “yɛ nzɛlɛlɛ la” buke ɔ nzo tie menli mɔɔ fi ahonle nu bikye ye la.—Edwɛndolɛ 65:2.\nNyamenle se: “Bɛva bɛ adwenleadwenle muala bɛgua ɔ nwo zo, ɔboalekɛ ɔdwenle bɛ nwo.” (1 Pita 5:7) Wɔ amaneɛnwunlɛ mekɛ nu bɔbɔ yɛbahola yɛava yɛ nwo yɛado ɔ nwo zo ɔluakɛ ye Edwɛkɛ ne ka kɛ: “[Gyihova] bikye mɔɔ nyane ɛha ye la, na ɔdie mɔɔ ye anyelazo ɛwie la.”—Edwɛndolɛ 34:18.\n^ ɛden. 3 Saa ɛkpondɛ deɛmɔti Nyamenle ɛmaa amaneɛnwunlɛ nwo adenle la anwo edwɛkɛ dɔɔnwo a, nea Duzu A Baebolo ne Kilehile Amgba A? buluku ne tile 11.\n[Edwɛkɛ mɔɔ bɛkpa wɔ mukelɛ 5]\nSaa Nyamenle ɛndwenle yɛ nwo a, ɛnee duzu ati a ɔse yɛrɛla ye ɛkɛ wɔ asɔneyɛlɛ nu ɛ?\nFa nwa awie Fa nwa awie 2 Nyamenle Ɛndwenle Yɛ Nwo—Asoo Ɔle Nɔhalɛ?\nBɛbɛlɛbɛla Wɔ Ɛlɛ Ɔ?\n1 Nyamenle Le Awozideɛ—Asoo Ɔle Nɔhalɛ?\n3 Nyamenle Di Nzenralɛ—Asoo Ɔle Nɔhalɛ?\n4 Nyamenle Ɛnli Pɛlepɛle—Asoo Ɔle Nɔhalɛ?\n5 Ɛzonlenlɛ Kɔsɔɔti Le Kpalɛ—Asoo Ɔle Nɔhalɛ?\nNɔhalɛ Ne Kola Kakyi Wɔ Ɛbɛlabɔlɛ\n“Mmafa Wɔ Adwenle Ɛsɔ Ɛ Ngome Wɔ Nrɛlɛbɛ”\nMaa Sunsum Ne Ɛhile Wɔ Ngoane Nee Anzondwolɛ Adenle\n“Adendulɛma” Wɔ Ɛtane Ewiade Ɛhye Anu\nBoa Mrenya Maa Bɛnyi Sunsum Nu\nBɛtete Mediema Mrenya\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE November 2011\nFa nwa awie Fa nwa awie ƐZINZALƐ ARANE November 2011\nƐZINZALƐ ARANE November 2011


Nyia Bɛnwozohomolɛ—Galeehyeama 5:22, 23 | Debiezukoalɛ\n“Sunsum ne ma a le . . . bɛnwozohomolɛ.”—GAL. 5:22, 23.\nEDWƐNE: 121, 36\nDuzu a yɛsukoa yɛfi mɔɔ Nyamenle yɛle ye wɔ Seetan atuadelɛ ne anwo la anu a?\nBaebolo nu menli mɔɔ lale bɛnwozohomolɛ ali nee bɛdabɛ mɔɔ bɛanla ye ali la bie mɔ a le nwane mɔ?\nKɛzi Baebolo ɛzukoalɛ kola boa maa yɛnyia bɛnwozohomolɛ mɔɔ le subane kpalɛ lɛ ɛ?\n1, 2. (a) Saa yɛangomo yɛ nwo zo a, duzu a bavi nu ara a? (b) Kɛmɔti a bɛnwozohomolɛ nwo hyia ɛnɛ a?\nBƐNWOZOHOMOLƐ le subane kpalɛ. (Gal. 5:22, 23) Gyihova di munli, yemɔti ɔkomo ɔ nwo zo kpalɛ. Noko yɛmɛ yɛnli munli, ɔti ɔnla aze ɔmaa yɛ. Nɔhalɛ nu, menli yia ngyegyelɛ dɔɔnwo ɛnɛ ɔluakɛ bɛngomo bɛ nwo zo. Ɛhye maa bɛyɛ tu sie yɛɛ ɔmmaa bɛmbɔ mɔdenle kpalɛ wɔ sukulu anzɛɛ gyima nu. Eza ɔkola ɔmaa awie bɔ aholoba, bo nza, yɛ basabasa, bɔ ewole, bɔ kakɛ, nyia subane ɛtane, da efiade, di nyane, nyia nla nu ewule, nrenzɛ mɔɔ ɔngulo nee mɔɔ bokɛboka nwo la.—Edw. 34:11-14.\n2 Nɔhalɛ nu, menli mɔɔ ɛngomo bɛ nwo zo la gyegye bɛ nwo nee awie mɔ. Bɛnwozohomolɛ mɔɔ menli ɛnlɛ la ɛbu zo. Ɛnee menli komo bɛ nwo zo wɔ 1940 ne anu, noko neɛnleanu mɔɔ bɛyɛ ye kenle nsa ye la kile kɛ menli ɛngola ɛngomo bɛ nwo zo fee. Ɛhye ɛnyɛ menli mɔɔ sukoa Nyamenle Edwɛkɛ ne la azibɛnwo ɔluakɛ Baebolo ne hanle kɛ “mekɛ mɔɔ li awieleɛ” la anu, menli mɔɔ “ɛngomo bɛ nwo zo” la bara.—2 Tim. 3:1-3.\n3. Kɛmɔti a ɔwɔ kɛ Kilisienema komo bɛ nwo zo ɛ?\n3 Duzu ati a ɔwɔ kɛ ɛnyia ɛhulolɛ kɛ ɛbahomo ɛ nwo zo ɛ? Ninyɛne nwiɔ ɛhye ati a nwolɛ hyia a. Mɔɔ limoa, ngyegyelɛ mgbole ɛndo menli mɔɔ kola komo bɛ nwo zo la. Bɛsie bɛ nwo dii, bɛ nee awie mɔ nyia agɔnwolɛvalɛ kpalɛ, bɛnda bɛnva ɛya, adwenleadwenle ɛndɔ bɛ nwo yɛɛ eza bɛnnyia adwenle nu ewule. Mɔɔ tɔ zo nwiɔ, bɛkola bɛkpo sɔnea, bɛdi bɛ atiakunluwɔzo ɛtane zo, na ɛhye maa bɛyɛ Nyamenle agɔnwo mɔ. Ɛhye a Adam nee Yive angola ye yɛ a. (Mɔl. 3:6) Akee suzu menli dɔɔnwo mɔɔ bɛhɔ ngyegyelɛ mgbole nu ɔluakɛ bɛangola bɛ nwo zo komo la anwo nea.\n4. Edwɛkɛ boni a ɔwɔ kɛ awie mɔɔ ɛngola ɔ nwo zo komo la maa ɔkyekye ɔ rɛle a?\n4 Gyihova ze kɛ yɛnli munli, ɔti ɔyɛ se ɔmaa yɛ kɛ yɛbahomo yɛ nwo zo. Noko ɔkulo kɛ ɔboa yɛ ɔmaa yɛdi yɛ atiakunluwɔzo ɛtane zo. (1 Arl. 8:46-50) Ɔle Agɔnwolɛ kpalɛ, ɔti ɔmaa menli mɔɔ bɛlɛ ahonle kpalɛ mɔɔ bɛkulo kɛ bɛsonle ye noko ɔyɛ se ɔmaa bɛ kɛ bɛbahomo bɛ nwo zo wɔ ninyɛne bie mɔ anu la anwosesebɛ. Bɛmaa yɛzuzu neazo kpalɛ mɔɔ Gyihova ɛyɛ la anwo. Akee yɛbazukoa debie yɛavi Baebolo nu menli mɔɔ yɛle neazo kpalɛ nee ɛtane la anu. Eza yɛbazuzu ngyinlazo mɔɔ baboa yɛ amaa yɛahomo yɛ nwo zo la bie mɔ anwo.\nGYIHOVA ƐYƐ NWOLƐ NEAZO\n5, 6. Bɛnwozohomolɛ nwo neazo boni a Gyihova ɛyɛ a?\n5 Gyihova kola komo ɔ nwo zo bɔkɔɔ, ɔluakɛ ye gyima biala di munli. (Mɛla 32:4) Noko yɛmɛ, yɛnli munli. Noko, amaa yɛade bɛnwozohomolɛ abo la, ɔwɔ kɛ yɛsuzu neazo mɔɔ Gyihova ɛyɛ la anwo amaa yɛahola yɛazukoa ye kpalɛ. Mekɛ titili boni mɔ anu a Gyihova lale bɛnwozohomolɛ ali a?\n6 Dwenle kɛzi Gyihova homole ɔ nwo zo wɔ Seetan atuadelɛ ne anwo la anwo. Ɛnee ɔwɔ kɛ ɔdi ngyegyelɛ zɔhane anwo gyima. Abɔnsam atuadelɛ ne yɛle anwumabɔvolɛma mɔɔ di nɔhalɛ maa Nyamenle la amuala azibɛnwo, bɛvale ɛya yɛɛ bɛ nye anlie ɔ nwo bieko. Bie a saa ɛsuzu amaneɛnwunlɛ mɔɔ Seetan ɛva ɛra la anwo a, ɔmaa ɛte ngane zɔhane. Noko, Gyihova ampele ɔ nwo. Mɔɔ ɔyɛle la ɛnee fɛta bɔkɔɔ. Ɔnva ɛya mgbane mgbane, yɛɛ ɔlɛdi Seetan atuadelɛ ne anwo gyima wɔ adenle kpalɛ zo. (Ade. 34:6; Dwobu 2:2-6) Adenle boni azo? Gyihova ɛmaa mekɛ ɛgua nu, ɔluakɛ ɔngulo kɛ bɛsɛkye awie biala, emomu “ɔkulo kɛ menli kɔsɔɔti nu bɛ nwo.”—2 Pita 3:9.\n7. Duzu a yɛsukoa yɛfi Gyihova neazo ne anu a?\n7 Gyihova mɔɔ ɔkomo ɔ nwo zo la maa yɛnwu kɛ ɔwɔ kɛ yɛnea yɛ edwɛkɛhanlɛ nee yɛ nyɛleɛ boɛ; na ɔnle kɛ yɛpele yɛ nwo. Saa ɔwɔ kɛ ɛsi kpɔkɛ bie mɔɔ anwo hyia la a, nyia mekɛ dwenle nwolɛ kpalɛ. Sɛlɛ nrɛlɛbɛ amaa wɔaha edwɛkɛ anzɛɛ wɔayɛ debie mɔɔ tenrɛ la. (Edw. 141:3) Saa ɛfa ɛya a, ɔnyɛ se kɛ ɛbayɛ mɔɔ ɛnle kpalɛ la. Yɛ nuhua dɔɔnwo pelele yɛ nwo hanle edwɛkɛ anzɛɛ yɛle debie mɔɔ yɛnlunle yɛ nwo a!—Mrɛ. 14:29; 15:28; 19:2.\nNEAZO KPALƐ NEE ƐTANE MƆƆ NYAMENLE AZONVOLƐ YƐLE\n8. (a) Nienwu a yɛbanwu menli mɔɔ yɛle bɛnwozohomolɛ nwo neazo kpalɛ la anwo edwɛkɛ a? (b) Kɛmɔti a Dwosefi ammaa Pɔtefaa aye ne ambɛlɛbɛla ye a? (Nea mɔlebɛbo nvoninli ne.)\n8 Baebolo nu neazo boni mɔ a maa yɛnwu kɛ ɔwɔ kɛ yɛkomo yɛ nwo zo a? Bie a ɛkakye Baebolo nu menli bie mɔ mɔɔ bɛhomole bɛ nwo zo wɔ sɔnea nu la. Bɛ nuhua ko a le Gyekɔbo ara Dwosefi. Ɔhomole ɔ nwo zo wɔ mekɛ mɔɔ ɛnee ɔle sonvolɛ wɔ Pɔtefaa mɔɔ le Falo sinzavolɛma kpanyinli sua nu la. Ɛnee Dwosefi “anwo yɛ fɛ na ɔgyi zo sengɔɔnwo,” ɔti, Pɔtefaa aye ne bɔle mɔdenle kɛ ɔbɛlɛbɛla ye amaa ɔ nee ye ala. Duzu ati a Dwosefi ammaa yeambɛlɛbɛla ye a? Ɔda ali kɛ, ɔzuzule mɔɔ saa ɔgyakyi ɔ nwo ɔmaa ye a ɔbavi nu yeara la anwo. Na mɔɔ tɛnlabelɛ ne anu yɛle se la, ɔnriandile. Ɔnyianle adwenle kɛ: “Duzu ati yɛɛ akee menwɔyɛ amumuyɛ kpole ɛhye, na menwɔyɛ ɛtane menwɔtia Nyamenle ɛ?”—Mɔl. 39:6, 9; kenga Mrɛlɛbulɛ 1:10.\n9. Kɛzi ɛbahola wɔaziezie ɛ nwo wɔakpo sɔnea ɛ?\n9 Duzu a yɛsukoa yɛfi Dwosefi neazo ne anu a? Ɔwɔ kɛ yɛtwe yɛ nwo yɛfi sɔnea mɔɔ bamaa yɛayɛ debie mɔɔ Nyamenle kyi la anwo. Mekɛ bie, ɛnee menli mɔɔ ɛnɛ bɛle Alasevolɛ la di aleɛ molozo, no nza dɔɔnwo, no sigalɛte nee nyile ɛtane, bɔ nla nu ɛbɛlatane nee mɔɔ bokɛboka nwo la. Mɔɔ bɛzɔnenle bɛ bɔbɔ la anzi, ɛnee ɔyɛ a ɔyɛ bɛ kɛ bɛzia bɛbɔ bɛ ɛbɛlatane ne bieko. Noko, saa wɔ adwenle yɛ wɔ kɛ ɛbulu Gyihova mɛla zo a, dwenle esiane mɔɔ bado wɔ wɔ sunsum nu kɛ wɔangomo wɔ nganeɛdelɛ ɛtane zo la anwo. Akee pɛ tɛnlabelɛ mɔɔ bahola amaa wɔayia sɔnea nee kɛzi ɛbahola wɔahwe ɛ nwo wɔavi nwo la anwo nvoninli. (Edw. 26:4, 5; Mrɛ. 22:3) Saa ɛyia sɔnea zɛhae a, sɛlɛ Gyihova kɛ ɔmaa wɔ nrɛlɛbɛ nee bɛnwozohomolɛ, amaa wɔaho wɔatia ye.\n10, 11. (a) Duzu sɔnea a mgbavolɛ nee mbɛlɛra dɔɔnwo yia ye wɔ sukulu a? (b) Duzu a baboa Kilisiene ngakula amaa bɛakpo ɛbɛlatane a?\n10 Sɔnea mɔɔ dole Dwosefi la bie to Kilisiene ngakula dɔɔnwo. Fa Kim kɛ neazo. Ɛnee ɔ gɔnwo mɔ sukuluma dɔɔnwo bɔ nla nu ɛbɛlatane, wɔ dapɛne bie awieleɛ, bɛvale menli mɔɔ bɛ nee bɛ lale la bɛdule bɛ nloa anu. Noko Kim ɛdeɛ, yeanyia bie yeanga. Ɔka kɛ kɛmɔ ɔkulo kɛ ɔyɛ ngakyile la ati, ɔyɛ a ɔte nganeɛ kɛ “bɛkpo ye yɛɛ yeha ɔ ngome” na ye atipɛnema bu ye kɛ ɔle koasea kɛ ɔ nee mrenyia ɛndu la. Kim yɛle nrɛlɛbɛvolɛ kɛ ɔ nee mrenyia andu la. Ɔze kɛ nla nu atiakunluwɔzo mɔɔ mgbavolɛ nee mbɛlɛra lɛ la anloa yɛ se. (2 Tim. 2:22) Ɔ gɔnwo mɔ sukuluma ta biza ye saa ɔtɛde belamunli a. Ɛhye maa ɔnyia adenle ɔkilehile deɛmɔti ɔmbɔ nla nu ɛbɛlatane la anu ɔkile bɛ. Yɛ nye die Kilisiene ngakula mɔɔ bɛbɔ kpɔkɛ kɛ bɛbakpo nla nu ɛbɛlatane la anwo, na Gyihova noko anye die bɛ nwo kpalɛ!\n11 Baebolo ne ka menli mɔɔ bɛangomo bɛ nwo zo wɔ nla nwo la anwo edwɛkɛ fa bɔ yɛ kɔkɔ. Eza ɔmaa yɛnwu esiane mɔɔ vi bɛ nwo zo mɔɔ bɛangomo anu rale la. Awie biala mɔɔ ɛlɛyia Kim ngyegyelɛ ne bie la bahola azuzu kpavolɛ ne mɔɔ ye adwenle ɛtɛtinli mɔɔ Mrɛlɛbulɛ tile 7 ka ɔ nwo edwɛkɛ la anwo. Eza suzu mɔɔ Amenɔn yɛle nee ngyegyelɛ mɔɔ vi nu rale la anwo. (2 Sa. 13:1, 2, 10-15, 28-32) Awovolɛ, ɔwɔ kɛ bɛboa bɛ mra bɛmaa bɛnyia bɛnwozohomolɛ subane nee nrɛlɛbɛ, ɔlua Baebolo nu neazo ɛhye mɔ mɔɔ bɛbazuzu nwo wɔ bɛ abusua ɛzonlenlɛ bo la azo.\n12. (a) Mɔɔ Dwosefi nee ɔ mediema ne mɔ yiale la, kɛzi ɔhomole ɔ nwo zo ɛ? (b) Tɛnlabelɛ boni mɔ anu a ɔwɔ kɛ yɛkomo yɛ nwo zo a?\n12 Dwosefi yɛle bɛnwozohomolɛ nwo neazo bieko. Kɛmɔ ɛnee Dwosefi kulo kɛ ɔnwu mɔɔ wɔ ɔ mediema ne mɔ ahonle nu la ati, yeanla ɔ nwo ali yeangile bɛ ɛkɛ ne ala wɔ mekɛ mɔɔ bɛrale Yigyibiti kɛ bɛbadɔ aleɛ la. Mɔɔ ɛnee alɔbɔlɛ ɛlɛku ye kpalɛ la ɔvile bɛ nwo ɛkɛ na ɔhɔzunle. (Mɔl. 43:30, 31; 45:1) Saa ɛ diema Kilisienenli anzɛɛ wɔ kulovolɛ bie anyɛ ye debie wɔ nrɛlɛbɛ nu na ɛkomo ɛ nwo zo kɛmɔ Dwosefi yɛle la a, ɔnrɛmaa ɛnrɛpele ɛ nwo ɛnrɛyɛ debie. (Mrɛ. 16:32; 17:27) Saa bɛdu wɔ busuanli bie a, ɔwɔ kɛ ɛkomo ɛ nwo zo amaa ɛ nee ye andu. Ɛ nwo zo mɔɔ ɛbahomo wɔ tɛnlabelɛ zɛhae mɔ anu la ɛnrɛra ɛkɛ ne ala, noko saa yɛnwu ye kɛ yɛ nyɛleɛ nee Gyihova neazo nee ye folɛdulɛ yia a, ɔnrɛyɛ se ɔnrɛmaa yɛ.\n13. Duzu a yɛsukoa yɛfi Belemgbunli Devidi edwɛkɛ ne anu a?\n13 Baebolo ne maa yɛnwu neazo kɛnlɛma mɔɔ Belemgbunli Devidi yɛle la. Ɔnyianle tumi kpole, noko mekɛ mɔɔ Sɔɔlo nee Hyemɛyae hanle ye ɛya la, ɔ nee bɛ anli ye wɔ ɛya zo. (1 Sa. 26:9-11; 2 Sa. 16:5-10) Ɛhye ɛngile kɛ Devidi homole ɔ nwo zo dahuu, kɛmɔ yɛnwu ye wɔ ɔ nee Batehyɛba ɛtane ne nee kɛzi ɔlimoa ɔyɛle ye nyɛleɛ wɔ Neebale atisesebɛ ne anwo la. (1 Sa. 25:10-13; 2 Sa. 11:2-4) Noko, yɛbahola yɛazukoa debie yɛavi Devidi ɛkɛ. Mɔɔ limoa, ɔwɔ kɛ neavolɛma mɔɔ li Nyamenle menli ne anyunlu la nea boɛ kpalɛ amaa bɛanva bɛ tumi ne bɛanli gyima wɔ adenle ɛtane zo. Mɔɔ tɔ zo nwiɔ, ɔnle kɛ awie biala to ye adwenle nu na ɔdwenle kɛ sɔnea ɛnrɛdo ye.—1 Kɔl. 10:12.\nNINYƐNE BIE MƆ MƆƆ ƐBAHOLA WƆAYƐ\n14. Duzu a dole adiema nrenyia ko a? Kɛmɔti a mɔɔ yɛbayɛ ye wɔ tɛnlabelɛ zɛhae mɔ anu la anwo hyia ɛ?\n14 Duzu a ɛbahola wɔayɛ amaa wɔahomo ɛ nwo zo kpalɛ a? Suzu neazo ɛhye anwo. Awie vale ye kale zile Luigi ɛdeɛ ne anzi. Ɔnva nwo kɛ nvonleɛ ne vi ahenle la, ɔbɔle ɔ bo kɛ ɔbɔ Luigi aholoba na anrɛɛ ɔ nee ye ko bɔbɔ. Luigi zɛlɛle Gyihova kɛ ɔboa ye ɔmaa ɔzie ɔ nwo dii, ɔbɔle mɔdenle kɛ ɔmaa delava ɛhendeɛ ne aha ye ahonle ado ye azule nu, noko yeanyɛ boɛ. Luigi yɛle ye insurance ne anwo kɛlɛtokɛ na ɔhɔle wɔ mekɛ mɔɔ ɛnee nrenyia ne tɛtea la. Ye dapɛne ko anzi, ɛnee Luigi ɛlɛyɛ sia kɔkpɔla wɔ raalɛ bie sua nu na ɔnwunle kɛ ɔ hu a le zɔhane delava ne! Ɔyɛle nrenyia ne nyiane na ɔkpale ye subane ɛtane ne anwo kyɛlɛ. Ɔbɔle ɛwɔkɛ kɛ ɔbamaa Luigi insurance kɔmpɛlɛ ne ayɛ ye kale ne boɛ ndɛndɛ. Nrenyia ne vale ɔ nwo wulale adawubɔlɛ ne anu na ɔ nye liele mɔɔ bɛhanle la anwo. Ɛhye ati, Luigi nwunle kɛ ɔle kpalɛ kɛ ɔziele ɔ nwo dii wɔ mekɛ mɔɔ esiane ne zile la, na saa ɔvale ɛya a anrɛɛ debie kpalɛ vi nu ɛnrɛra.—Kenga 2 Kɔlentema 6:3, 4.\nSaa yɛsie yɛ nwo dii anzɛɛ yɛfa ɛya a, ɔbahola yeaha yɛ Kilisiene ɛzonlenlɛ gyima ne wɔ adenle bie azo (Nea ɛdendɛkpunli 14)\n15, 16. Kɛzi Baebolo ɛzukoalɛ bahola aboa ɛ nee wɔ abusua ne yeamaa bɛahomo bɛ nwo zo ɛ?\n15 Saa Kilisienema anye bolo Baebolo ne ɛzukoalɛ nwo a, ɔbamaa bɛahomo bɛ nwo zo. Kakye kɛ Nyamenle zele Dwɔhyua kɛ: “Maa ɔyɛ wɔ gyima kɛ ɛkɛgenga Mɛla buluku ne dahuu wɔ bɛ ɛzonlenlɛ mekɛ biala anu. Dwenledwenle Mɛla ne anwo nɔɔzo nee ewiazo, na di mɔɔ bɛhɛlɛ ye nuhua la amuala azo. Ɛhye bamaa wɔ ɛbɛlabɔlɛ ne adenrɛ.” (Dwɔh. 1:8) Kɛzi Baebolo ɛzukoalɛ bamaa wɔahomo ɛ nwo zo ɛ?\n16 Kɛmɔ yɛnwu ye la, neazo ngakyile mɔɔ wɔ Baebolo ne anu la ɛmaa yɛnwu nvasoɛ mɔɔ wɔ bɛnwozohomolɛ zo nee ngyegyelɛ mɔɔ saa yɛangomo yɛ nwo zo a yɛbayia la. Gyihova ze deɛmɔti ɔmaanle bɛhɛlɛle edwɛkɛ ɛhye mɔ la. (Wlo. 15:4) Nea kɛzi nrɛlɛbɛ wɔ nu kɛ yɛbagenga, yeadwenledwenle nwo na yɛazukoa a! Bɔ mɔdenle kɛ ɛbanwu kɛzi bɛfale ɛ nee wɔ abusua ne anwo la. Sɛlɛ Gyihova kɛ ɔboa wɔ ɔmaa ɛva ye Edwɛkɛ ne ɛyɛ gyima. Saa ɛnwu kɛ ɛngola ɛngomo ɛ nwo zo wɔ ninyɛne bie mɔ anu a, die to nu. Akee yɛ nwolɛ asɔne na bɔ mɔdenle kɛ ɛbanyia anyuhɔlɛ. (Gye. 1:5) Nɔhalɛ nu, saa ɛyɛ neɛnleanu wɔ yɛ mbuluku ne mɔ anu a ɔbamaa wɔanyia edwɛkɛ bieko mɔɔ baboa wɔ la.\n17. Kɛzi awovolɛ bahola aboa bɛ mra amaa bɛahomo bɛ nwo zo ɛ?\n17 Kɛzi ɛbahola wɔaboa ɛ mra wɔamaa bɛahomo bɛ nwo zo ɛ? Awovolɛ ze kɛ bɛnva subane ɛhye bɛnwo ngakula. Kɛmɔ ɔde wɔ subane mgbalɛ ngakyile mɔɔ ɔwɔ kɛ bɛ mra nyia anu la, ɔwɔ kɛ awovolɛ yɛ nwolɛ neazo. (Ɛfɛ. 6:4) Saa ɛnwu ye kɛ ɔyɛ se kɛ ɛ mra bahomo bɛ nganeɛdelɛ zo a, biza ɛ nwo saa ɛlɛyɛ nwolɛ neazo kpalɛ a. Mmabu ɛ nye ɛgua kɛzi daselɛlilɛ, debiezukoalɛ ɛhɔlɛ nee abusua ɛzonlenlɛ mɔɔ ɛbayɛ ye dahuu mɔɔ baboa la azo. Saa ɛ ra biza debie na ɔfɛta kɛ ɛka kɛ kyɛkyɛ a mmamaa ɔgyegye wɔ! Gyihova maanle Adam nee Yive ɛweɛne—na ɛnee ɔwɔ kɛ ɛhye maa bɛnyia ɛbulɛ bɛmaa ye tumililɛ ne. Zɔhane ala a amaa ngakula ne mɔ ahomo bɛ nwo zo la, ɔwɔ kɛ awovolɛ tea bɛ na bɛyɛ neazo kpalɛ bɛmaa bɛ a. Nyamenle tumililɛ ne nee ye ngyinlazo ne mɔ mɔɔ ɛbamaa ɛ mra anye alie nwo la boka ninyɛne mɔɔ sonle bolɛ mɔɔ ɛbamaa bɛanyia la anwo.—Kenga Mrɛlɛbulɛ 1:5, 7, 8.\n18. Duzu ati a ɔwɔ kɛ yɛkpa agɔnwolɛma kpalɛ ɛ?\n18 Nɔhalɛ nu, saa ɛle awovolɛ anzɛɛ ɛnle awovolɛ a, ɔwɔ kɛ ɛkpa agɔnwolɛma kpalɛ. Fa menli mɔɔ bamaa wɔ anwosesebɛ kɛ ɛva bodane kpalɛ ɛzie ɛ nye zo amaa ɛ nwo angyele wɔ la agɔnwolɛ. (Mrɛ. 13:20) Menli mɔɔ anye die sunsum nu ninyɛne nwo la bahola aboa wɔ amaa wɔazukoa kɛzi bɛkomo bɛ nwo zo la. Nɔhalɛ nu, wɔ subane kpalɛ ne bamaa ɛ gɔnwo mɔ anwosesebɛ. Saa yɛnyia bɛnwozohomolɛ a, ɔbamaa yɛanyia Nyamenle anyunlu ɛlolɛ, yɛ nye balie wɔ ɛbɛlabɔlɛ nu na yɛ nee yɛ alɔvolɛ anyia agɔnwolɛvalɛ kpalɛ.\nFa nwa awie Fa nwa awie Nyia Bɛnwozohomolɛ


Kɛ Ɔkɛyɛ Na Wɔabɔ Wɔ Ahonle Nwo Bane Ɛ? | Ɛzinzalɛ Arane Debiezukoalɛ\n‘Bɔ wɔ ahonle nwo bane tɛla debie biala mɔɔ ɛfa ɛsie la.’—MRƐ. 4:23.\nEDWƐNE 36 Yɛbɔ Yɛ Ahonle Nwo Bane\n1-3. (a) Duzu ati a Gyihova hulole Sɔlɔmɔn a, na nyilalɛ boni mɔ a ɔnyianle a? (b) Kpuya boni mɔ a yɛbabua wɔ edwɛkɛ ɛhye anu a?\nSƆLƆMƆN rayɛle Yizilayɛ belemgbunli wɔ mekɛ mɔɔ ɛnee ɔle kakula kpavolɛ la. Mɔɔ ɔbɔle ye belemgbunlililɛ ne abo la, Gyihova yele ɔ nwo hilele ye wɔ ɛlalɛ nu na ɔzele ye kɛ: “Duzu a ɛkpondɛ kɛ meyɛ memaa wɔ a?” Sɔlɔmɔn buale ye kɛ: “Mele kakula somaa mɔɔ menze nwolɛ bie, . . . Ɛhye ati mebodo wɔ, maa me nrɛlɛbɛ [“ahonle mɔɔ yɛ tieyɛ,” NW] maa menva menzie wɔ menli ne.” (1 Arl. 3:5-10) “Ahonle mɔɔ yɛ tieyɛ”—mɛlɛbɛnwoaze modolɛ boni ɛne! Ɔnyɛ nwanwane kɛ Gyihova hulole Sɔlɔmɔn la! (2 Sa. 12:24) Yɛ Nyamenle ne anye liele kakula Sɔlɔmɔn mualɛ ne anwo kpalɛ, ɔti ɔmaanle ye “nrɛlɛbɛ kpole nee ndelebɛbo dɔɔnwo.”—1 Arl. 3:12.\n2 Mekɛ tendenle ala mɔɔ Sɔlɔmɔn lile nɔhalɛ la, ɔnyianle nyilalɛ dɔɔnwo. Ɔnyianle nwolɛ adenle kpole ɔzile ɛzonlenlɛ sua ɔmaanle ‘Gyihova, Yizilayɛ Nyamenle ne.’ (1 Arl. 8:20) Nyamenle nrɛlɛbɛ mɔɔ ɔvale ɔmaanle ye la ati, ɔliele duma. Bɛhɛlɛle edwɛkɛ mɔɔ ɔhanle mekɛ mɔɔ Nyamenle sunsum ne wɔ ɔ nwo zo la wɔ Baebolo mbuluku nsa anu. Nuhua ko a le Mrɛlɛbulɛ buluku ne.\n3 Bɛha ahonle ne anwo edwɛkɛ kɛyɛ fane ɛya wɔ Mrɛlɛbulɛ buluku ne anu. Kɛ neazo la, yɛkenga ye wɔ Mrɛlɛbulɛ 4:23 kɛ: ‘Bɔ wɔ ahonle nwo bane tɛla debie biala mɔɔ ɛfa ɛsie la.’ Wɔ ngyɛnu ɛhye anu, edwɛkɛkpɔkɛ “ahonle” kile duzu? Yɛbabua kpuya zɔhane wɔ edwɛkɛ ɛhye anu. Eza yɛbazuzu kpuya gyɛne nwiɔ anwo: Kɛzi Seetan bɔ mɔdenle kɛ ɔsɛkye yɛ ahonle ne ɛ? Na duzu a yɛbayɛ yɛava yɛabɔ yɛ ahonle ne anwo bane a? Amaa yɛali nɔhalɛ yɛamaa Nyamenle la, ɔwɔ kɛ yɛte kpuya nwiɔ zɔhane mualɛ ne abo.\n‘WƆ AHONLE’ A LE DUZU?\n4-5. (a) Kɛzi Edwɛndolɛ 51:6 maa yɛte mɔɔ edwɛkɛkpɔkɛ “ahonle” kile la abo ɛ? (b) Kɛzi yɛbahola yɛava yɛ kpɔkɛdelɛ yɛayɛ kɛzi yɛde wɔ yɛ nu la anwo ndonwo ɛ?\n4 Wɔ Mrɛlɛbulɛ 4:23, edwɛkɛkpɔkɛ “ahonle” gyi ɛkɛ maa kɛzi awie de anzɛɛ “mɔɔ wɔ sonla nu” la. (Kenga Edwɛndolɛ 51:6.) Wɔ adenle fofolɛ zo, “ahonle” gyi ɛkɛ maa yɛ nzuzulɛ, yɛ nganeɛdelɛ, yɛ adwenle nee yɛ atiakunluwɔzo. Ɔkile kɛzi yɛde wɔ yɛ nu, na tɛ kɛzi menli nwu yɛ la.\n5 Yɛbahola yɛava yɛ kpɔkɛdelɛ yɛayɛ kɛzi yɛde wɔ yɛ nu la anwo ndonwo. Mɔɔ limoa, amaa yɛanyia kpɔkɛdelɛ kpalɛ la, ɔwɔ kɛ yɛdi aleɛ kpalɛ na yɛkpundikpundi yɛ agbɔkɛ nu dahuu. Zɔhane ala a amaa yɛanyia sunsum nu kpɔkɛdelɛ kpalɛ la, ɔwɔ kɛ yɛdi sunsum nu aleɛ kpalɛ na yɛkile kɛ yɛlɛ Gyihova anu diedi dahuu a. Ɛhye kile kɛ yɛbava mɔɔ yɛsukoa la yɛayɛ gyima na yɛaha yɛ diedi ne anwo edwɛkɛ yɛahile awie mɔ. (Wlo. 10:8-10; Gye. 2:26) Mɔɔ tɔ zo nwiɔ, saa yɛnea kɛzi yɛde wɔ ɛnyelɛ zo la a, bie a yɛbadwenle kɛ yɛte kpɔkɛ, noko amuanrɛɛ ewule bie wɔ yɛ nu. Zɔhane ala a, ninyɛne ngakyile mɔɔ yɛyɛ ye wɔ yɛ ɛzonlenlɛ nu la ati, yɛbadwenle kɛ yɛ nwo yɛ se wɔ diedi ne anu a, noko bie a atiakunluwɔzo ɛtane ɛlɛsɔ ndinli wɔ yɛ nu. (1 Kɔl. 10:12; Gye. 1:14, 15) Ɔwɔ kɛ yɛkakye kɛ Seetan kulo kɛ yɛnyia ye adwenle ne bie. Kɛzi ɔbahola yeayɛ ɛhye ɛ? Na kɛzi yɛbahola yɛabɔ yɛ nwo bane ɛ?\nKƐZI SEETAN BƆ MƆDENLE KƐ ƆSƐKYE YƐ AHONLE NE LA\n6. Seetan bodane a le boni, na kɛzi ɔbɔ mɔdenle kɛ ɔbadwu nwo ɛ?\n6 Seetan kulo kɛ yɛyɛ kɛ ɔdaye la—atuadelɛnli mɔɔ ɔnli Gyihova ngyinlazo zo na ɔyɛ mɔɔ ɔkulo la. Seetan ɛnrɛhola ɛnrɛtinlitinli yɛ nwo zo kɛ yɛdwenle na yɛyɛ yɛ ninyɛne kɛ ɔdaye la. Ɔti, ɔbɔ mɔdenle kɛ ɔdua ndenle gyɛne zo yeadwu ye bodane nwo. Kɛ neazo la, ɔmaa menli mɔɔ yenyia bɛ nwo zo tumi dɛba la bɔ yɛ yia. (1 Dwɔn 5:19) Ɔ nye la kɛ yɛ nee bɛ badu, ɔnva nwo kɛ yɛze kɛ agɔnwolɛ ɛtane “sɛkye” yɛ adwenle nee yɛ nyɛleɛ la. (1 Kɔl. 15:33; ɔbdw.) Seetan luale adenle ɛhye azo nyianle Belemgbunli Sɔlɔmɔn. Ɔgyale awozonle ɛzonlenlɛ mraalɛ dɔɔnwo na awieleɛ kolaa “ye mraalɛ ne mɔ hakyile ye adwenle” vile Gyihova anwo.—1 Arl. 11:3.\nKɛ ɔkɛyɛ na wɔabɔ wɔ ahonle nwo bane wɔavi mɔdenle mɔɔ Seetan ɛlɛbɔ kɛ ɔsɛkye ye la anwo ɛ? (Nea ɛdendɛkpunli 7) *\n7. Duzu bieko a Seetan dua zo maa menli nyia ye adwenle ne bie a, na duzu ati a ɔwɔ kɛ yɛnea boɛ wɔ nwo a?\n7 Seetan dua sini nee tɛlevihyɛne gyimalilɛ zo maa menli dɔɔnwo nyia ye adwenle ne bie. Ɔze kɛ gyimalilɛ ɛhye mɔ anu edwɛkɛ ɛmmaa yɛ nye ɛnlie ala; ɔka kɛzi yɛdwenle, yɛte nganeɛ na yɛyɛ yɛ ninyɛne la. Gyisɛse vale ɛhye lile gyima kpalɛ wɔ ye ngilehilelɛ nu. Fa ye ndonwo mɔɔ fale Samɛleanli agɔnwolɛ kpalɛ ne yɛɛ kakula nrenyia ne mɔɔ hɔzɛkyele ye agyapadeɛ ne la kɛ neazo. (Mat. 13:34; Luku 10:29-37; 15:11-32) Noko, menli mɔɔ Seetan ɛzɛkye bɛ adwenle la, bahola aha edwɛkɛ azɛkye yɛ adwenle. Ɔwɔ kɛ yɛyɛ nyeyenu. Sini nee TV zo gyimalilɛ bahola amaa yɛ nye alie na yɛazukoa debie yɛavi nu mɔɔ ɔnzɛkye yɛ adwenle a. Noko ɔwɔ kɛ yɛnea boɛ. Saa yɛlɛkpa anyelielɛ ninyɛne a, ɔwɔ kɛ yɛbiza yɛ nwo kɛ, ‘Asoo sini anzɛɛ TV zo gyimalilɛ ɛhye ɛlɛkilehile me kɛ ɔle kpalɛ kɛ mebali me nwonane ne atiakunluwɔzo nzi ɔ?’ (Gal. 5:19-21; Ɛfɛ. 2:1-3) Saa ɛnwu kɛ gyimalilɛ bie ɛlɛda Seetan adwenle ali a, duzu a ɔwɔ kɛ ɛyɛ a? Kpo ye kɛ mɔɔ ɛkɛkpo ewulenzane la!\n8. Kɛzi awovolɛ bahola aboa bɛ mra amaa bɛabɔ bɛ ahonle nwo bane ɛ?\n8 Awovolɛ, bɛlɛ ɛzonlelilɛ titili kɛ bɛbabɔ bɛ mra nwo bane amaa Seetan anzɛkye bɛ ahonle. Ɔda ali kɛ, bɛbɔ mɔdenle kɛ bɛbabɔ bɛ mra nwo bane bɛavi anwodolɛ nwo. Bɛmaa bɛ awuke nu te, na bɛye debie biala mɔɔ bamaa bɛ mra ne mɔ anwo ado bɛ la bɛfi ɛkɛ. Zɔhane ala a, ɔwɔ kɛ bɛbɔ bɛ mra nwo bane bɛfi sini, TV zo gyimalilɛ, ɛlɛtɔlɔneke ninyɛne mɔɔ bɛfa bɛdi nwɔhoa yɛɛ yintanɛte zo gyimalilɛ ngakyile mɔɔ da Seetan adwenle ali la anwo a. Gyihova ɛmaa bɛ tumi kɛ bɛboa bɛ mra bɛmaa bɛrayɛ Ɔ gɔnwo mɔ. (Mrɛ. 1:8; Ɛfɛ. 6:1, 4) Ɔti bɛmmasulo kɛ bɛbagyinla Baebolo ngyinlazo zo bɛali mɛla wɔ sua nu. Maa ɛ mra ne mɔ ɛnwu mɔɔ bɛkola bɛnea nee mɔɔ ɔnle kɛ bɛnea, na boa bɛ maa bɛde deɛmɔti wɔzi kpɔkɛ zɔhane la abo. (Mat. 5:37) Ngakula ne mɔ ɛlɛnyi a, boa bɛ maa bɛdabɛ mumua ne bɛva Gyihova ngyinlazo bɛzi mɔɔ le kpalɛ nee mɔɔ ɛnle kpalɛ la anwo kpɔkɛ. (Hib. 5:14) Akee kakye kɛ, ɛ mra ne mɔ bazukoa dɔɔnwo avi mɔɔ ɛka la anu, noko wɔ neazo baboa bɛ kpalɛ.—Mɛla 6:6, 7; Wlo. 2:21.\n9. Adwenle boni a Seetan ɛmaa yelie duma a, na duzu ati a esiane wɔ nu a?\n9 Adenle bieko mɔɔ Seetan dua zo sɛkye yɛ ahonle la a le kɛ, ɔmaa yɛfa yɛ nwo yɛto sonla nrɛlɛbɛ zo yɛtɛla Gyihova. (Kɔl. 2:8) Suzu adwenle ko mɔɔ Seetan ɛmaa yelie duma la anwo—ezukoa dɔɔnwo mɔɔ yɛbanyia la a anwo hyia kpalɛ wɔ ɛbɛlabɔlɛ nu a. Bie a menli mɔɔ lɛ adwenle ɛhye bie la banyia ezukoa dɔɔnwo anzɛɛ bɛnrɛnyia. Noko ye biala anu, ɔle esiane. Duzu ati ɔ? Ɔluakɛ ɔbamaa bɛava bɛ adwenle bɛazie ezukoa dɔɔnwo ɛkpondɛlɛ zo mɔɔ bɛnzuzu kɛzi ɔbaha bɛ kpɔkɛdelɛ, bɛ abusua anzɛɛ agɔnwolɛvalɛ mɔɔ bɛ nee Nyamenle lɛ la anwo a. (1 Tim. 6:10) Yɛ nye die kɛ yɛ anwuma Selɛ ne boa yɛ maa yɛnyia ezukoa nwo adwenle kpalɛ la.—Nol. 7:12; Luku 12:15.\nKƐ ƆKƐYƐ NA YƐABƆ YƐ AHONLE NWO BANE Ɛ?\nKɛ mɔɔ sinzavolɛma yɛɛ nlenkɛ sinzavolɛma yɛle ye wɔ tete ne la, ɔwɔ kɛ yɛmaa yɛ nye da ɛkɛ amaa Seetan anzɛkye yɛ ahonle (Nea ɛdendɛkpunli 10-11) *\n10-11. (a) Duzu a ɔwɔ kɛ yɛyɛ amaa yɛabɔ yɛ nwo bane a? (b) Duzu a ɛnee sinzavolɛma yɛ ye wɔ tete ne a, na kɛzi yɛ adwenle ne le kɛ sinzavolɛ ɛ?\n10 Saa yɛbahola yɛabɔ yɛ ahonle ne anwo bane a, ɔwɔ kɛ yɛnwu sɔnea ne na yɛbɔ yɛ nwo bane yɛfi nwolɛ ndɛndɛ. Edwɛkɛkpɔkɛ mɔɔ bɛhile ɔ bo kɛ ‘bɔ nwolɛ bane’ mɔɔ wɔ Mrɛlɛbulɛ 4:23 la maa yɛkakye gyima mɔɔ sinzavolɛ yɛ la. Wɔ Belemgbunli Sɔlɔmɔn mekɛ zo, ɛnee sinzavolɛma gyinla sua ne bane ne ati zo na saa bɛnwu kɛ esiane bie ɛlɛba a, bɛabɔ sua ne azo amra amaneɛ ndɛndɛ. Ɛhye maa yɛnwu mɔɔ ɔwɔ kɛ yɛyɛ amaa yɛazi Seetan adenle na yeanzɛkye yɛ adwenle la.\n11 Wɔ tete ne, ɛnee sinzavolɛma nee anlenkɛ sinzavolɛma yɛ gyima bɔ nu. (2 Sa. 18:24-26) Bɛyɛ gyima bɛbɔ nu bɛbɔ suakpole ne anwo bane, saa kpɔvolɛ ɛlɛba a, bɛnea kɛ bɛtoto suakpole ne anlenkɛ ne anu. (Nih. 7:1-3) Yɛ adwenle * ne mɔɔ yɛva Baebolo ne yɛtete ye la bahola ayɛ kɛ sinzavolɛ mɔɔ bɔ yɛ kɔkɔ wɔ mekɛ mɔɔ Seetan ɛlɛbɔ mɔdenle kɛ ɔba yɛ ahonle ne anwo la—wɔ adenle fofolɛ zo, saa ɔlɛnyia yɛ adwenle, yɛ nganeɛdelɛ nee yɛ nzuzulɛ zo tumi a. Saa yɛ adwenle ne bɔ yɛ kɔkɔ a, ɔwɔ kɛ yɛtie na yɛto yɛ sɛkɛlɛneɛ adenle zo anlenkɛ ne anu.\n12-13. Duzu a bɛbabɔ mɔdenle kɛ bɛmaa yɛayɛ a, noko kɛzi ɔwɔ kɛ yɛyɛ yɛ nyɛleɛ ɛ?\n12 Suzu neazo bie mɔɔ fale kɛzi yɛbahola yɛabɔ yɛ nwo bane amaa yɛannyia Seetan adwenle ne bie la anwo. Gyihova ɛhilehile yɛ kɛ yɛmmabɔ ‘adwɔmane ɛbɛla nee nyɛleɛ evinli biala azo wɔ yɛ avinli bɔbɔ.’ (Ɛfɛ. 5:3) Noko saa yɛ gɔnwo mɔ sukuluma anzɛɛ gyimayɛvoma bɔ ɔ bo kɛ bɛka nla nwo edwɛkɛ a, duzu a yɛbayɛ a? Yɛze kɛ ɔwɔ kɛ “yɛkpo ɛbɛlatane nee ewiade atiakunluwɔzo.” (Tae. 2:12) Yɛ sɛkɛlɛneɛ adenle zo sinzavolɛ ne mɔɔ le yɛ adwenle ne la babɔ yɛ kɔkɔ. (Wlo. 2:15) Asoo yɛbadie ye? Bie a yɛbadie bɛ anzɛɛ yɛbanlea nvoninli mɔɔ bɛlɛnea la bie. Noko mekɛ ɛhye a ɔwɔ kɛ yɛto anlenkɛ ne anu a, ɔlua adawu ne mɔɔ yɛbahakyi ye anzɛɛ yɛbavi ɛkɛ la azo.\n13 Ɔhyia akɛnrasesebɛ amaa yɛakpo atipɛnema ngyegyelɛ na yɛannyia adwenle ɛtane anzɛɛ yɛanyɛ mɔɔ ɛnle kpalɛ la. Yɛlɛ anwodozo kɛ Gyihova ze mɔdenle mɔɔ yɛbɔ la na ɔbamaa yɛ anwosesebɛ nee nrɛlɛbɛ mɔɔ yɛhyia la amaa yɛakpo Seetan adwenle. (2 Ek. 16:9; Aye. 40:29; Gye. 1:5) Noko kɛ ɔkɛyɛ na yɛahɔ zo yɛayɛ biala mɔɔ yɛbahola la yɛabɔ yɛ ahonle nwo bane ɛ?\nMAA Ɛ NYE ƐLA ƐKƐ\n14-15. (a) Ɔwɔ kɛ yɛbuke yɛ ahonle nu yɛmaa duzu, na kɛzi yɛbayɛ ye ɛ? (b) Kɛzi Mrɛlɛbulɛ 4:20-22 boa maa yɛnyia yɛ Baebolo ɛgengalɛ zo nvasoɛ kpalɛ ɛ? (Eza nea ɛlɛka “ Kɛzi Bɛdwenledwenle Edwɛkɛ Nwo La.”)\n14 Amaa yɛabɔ yɛ ahonle nwo bane la, tɛ ninyɛne ɛtane ala a ɔwɔ kɛ yɛkpo a, eza ɔwɔ kɛ yɛdie ninyɛne mgbalɛ yɛto nu. Dwenle suakpole mɔɔ bɛdo nwolɛ bane la neazo ne anwo bieko. Suakpole ne nlenkɛ sinzavolɛ ne to anlenkɛ ne anu amaa agbɔvolɛ anwolo nu, noko ɔyɛ a, ɔbuke ɔmaa bɛfa aleɛ nee ninyɛne gyɛne bɛwolo nu. Saa bɛambuke anlenkɛ ne fee a, ɛhɔne bahu sua ne azo amra. Zɔhane ala a ɔwɔ kɛ yɛta yɛbuke yɛ ahonle nu amaa Nyamenle adwenle anyia yɛ nwo zo tumi a.\n15 Gyihova adwenle wɔ Baebolo ne anu, ɔti saa yɛkenga a, yɛmaa Gyihova adwenle nyia yɛ nzuzulɛ, yɛ nganeɛdelɛ nee yɛ nyɛleɛ zo tumi. Kɛ ɔkɛyɛ na yɛanyia yɛ Baebolo ɛgengalɛ zo nvasoɛ kpalɛ ɛ? Asɔneyɛlɛ nwo hyia. Adiema raalɛ ko ka kɛ: “Kolaa na meagenga Baebolo ne la, meyɛ asɔne kɛ Gyihova ɛboa me ɔmaa ‘menwu nwanwane ninyɛne’ mɔɔ wɔ ye Edwɛkɛ ne anu la.” (Edw. 119:18) Eza ɔwɔ kɛ yɛdwenledwenle mɔɔ yɛkenga la anwo. Saa yɛyɛ asɔne, yɛkenga Nyamenle Edwɛkɛ ne na yɛdwenledwenle nwo a, ɔdwu yɛ “ahonle nu” na ɔmaa yɛ nye die Nyamenle adwenle ne anwo.—Kenga Mrɛlɛbulɛ 4:20-22; Edw. 119:97.\nKɛzi Bɛdwenledwenle Edwɛkɛ Nwo La\nBua kpuya ɛhye mɔ wɔ mekɛ mɔɔ ɛlɛkenga wɔ Baebolo ne la:\nDuzu a ɛhye maa menwu ye wɔ Gyihova Nyamenle anwo a?\nKɛzi Ngɛlɛlera foa ɛhye fane Baebolo ne anu edwɛkɛ mɔɔ ɛha la anwo ɛ?\nKɛzi mebava meali gyima wɔ me ɛbɛlabɔlɛ nu ɛ?\nKɛzi mebava ngyɛnu ɛhye mɔ meaboa awie mɔ ɛ?\n16. Kɛzi menli dɔɔnwo ɛnyia JW Broadcasting ne azo nvasoɛ ɛ?\n16 Adenle bieko mɔɔ yɛbahola yɛalua zo yɛamaa Nyamenle adwenle anyia yɛ nwo zo tumi la a le kɛ yɛbanlea ninyɛne mɔɔ wɔ JW Broadcasting® azo la. Agyalɛma bie ka kɛ, “Gyihova ɛlua siane biala gyimalilɛ ne azo ɛbua yɛ asɔneyɛlɛ! Saa yɛlɛdi alɔbɔlɛ anzɛɛ yɛ nwo yɛ yɛ koonwu a, gyimalilɛ ne maa yɛnyia anwosesebɛ. Yɛta yɛbɔ edwɛne ne mɔ mɔɔ wɔ nu la wɔ sua nu. Saa yɛlɛto aleɛ o, yɛlɛsiezie sua nu o, debie ekyi biala bɔbɔ mɔɔ yɛlɛyɛ la ɛnee edwɛne ne gyi zo.” Gyimalilɛ ɛhye mɔ boa yɛ maa yɛbɔ yɛ ahonle ne anwo bane. Bɛboa bɛmaa yɛdwenle kɛ Gyihova la na yɛkpo Seetan adwenle.\n17-18. (a) Kɛ mɔɔ 1 Arelemgbunli 8:61 kile la, saa yɛfa mɔɔ Gyihova kilehile yɛ la yɛyɛ gyima a, duzu a si a? (b) Duzu a yɛsukoa yɛfi Belemgbunli Hɛzikaya neazo ne anu a? (d) Kɛ mɔɔ Devidi asɔneyɛlɛ mɔɔ wɔ Edwɛndolɛ 139:23, 24 kile la, duzu a yɛbahola yɛayɛ nwolɛ asɔne a?\n17 Saa yɛyɛ mɔɔ le kpalɛ na yɛnwu nvasoɛ mɔɔ wɔ zo la a, ɔmaa yɛ diedi nu mia. (Gye. 1:2, 3) Yɛ nye die ɔluakɛ yɛmaa Gyihova ɛli fɛlɛko kɛ amgba ɔ mra a le yɛ, na ɔmaa yɛnyia ɛhulolɛ kɛ yɛhɔ zo yɛyɛ mɔɔ ɔ nye die nwo la. (Mrɛ. 27:11) Sɔnea biala maa yɛnyia adenle yɛkile kɛ ɛzonlenlɛ mɔɔ yɛlɛfa yɛamaa yɛ Ze ne mɔɔ dwenle yɛ nwo la ɛnle nabalaba. (Edw. 119:113) Emomu, yɛkile kɛ yɛfa yɛ ahonle muala, ahonle mɔɔ ɛziezie ɔ nwo kɛ ɔbali ye mɛla ne mɔ azo na yeayɛ ye ɛhulolɛdeɛ la yɛsonle ye.—Kenga 1 Arelemgbunli 8:61.\n18 Asoo yɛbayɛ nvonleɛ? Ɛhɛe; yɛnli munli. Saa yɛtɔ aze a, bɛmaa yɛhakye Belemgbunli Hɛzikaya neazo ne. Ɔyɛle nvonleɛ. Noko ɔnlunle ɔ nwo na ɔhɔle zo ‘ɔyeyele ye ahonle nu ɔzonlenle Gyihova.’ (Aye. 38:3-6; 2 Ek. 29:1, 2; 32:25, 26) Ɔti bɛmaa yɛkpo Seetan mɔɔ ɔkulo kɛ ɔsɛkye yɛ adwenle ne la. Bɛmaa yɛyɛ asɔne amaa yɛanyia “ahonle mɔɔ yɛ tieyɛ” la. (1 Arl. 3:9; kenga Edwɛndolɛ 139:23, 24.) Saa yɛbɔ yɛ ahonle ne anwo bane yɛtɛla debie biala a, yɛbahola yɛali nɔhalɛ yɛamaa Gyihova.\nDuzu a edwɛkɛkpɔkɛ “ahonle” bahola ahile a?\nKɛzi Seetan bɔ mɔdenle kɛ ɔsɛkye yɛ ahonle ne ɛ?\nAmaa yɛabɔ yɛ ahonle nwo bane la, duzu a ɔwɔ kɛ yɛbuke yɛmaa ye a? Duzu a ɔwɔ kɛ yɛto nu yɛmaa ye a?\nEDWƐNE 54 “Adenle Ne Ɛne”\n^ ɛden. 5 Yɛbahɔ zo yɛali nɔhalɛ yɛamaa Gyihova anzɛɛ yɛbamaa Seetan ahwe yɛ avi yɛ Nyamenle ne anwo? Mualɛ ne ɛngyi sɔnea mɔɔ anu yɛ se mɔɔ yɛbayia ye la azo emomu, ɔgyi kɛzi yɛbɔ yɛ ahonle ne anwo bane la azo. Edwɛkɛkpɔkɛ “ahonle” kile duzu? Kɛzi Seetan bɔ mɔdenle kɛ ɔsɛkye yɛ ahonle ne ɛ? Na kɛzi yɛbabɔ nwolɛ bane ɛ? Edwɛkɛ ɛhye babua kpuya ɛhye mɔ mɔɔ anwo hyia la.\n^ ɛden. 11 EDWƐKƐ MƆƆ BƐHILEHILE NU: Gyihova ɛbɔ yɛ mɔɔ yɛkola yɛneɛnlea yɛ adwenle, yɛ nganeɛdelɛ nee yɛ nyɛleɛ nu na yɛbua yɛ nwo ndɛne a. Baebolo ne fɛlɛ tumi zɔhane kɛ adwenle. (Wlo. 2:15; 9:1) Adwenle mɔɔ bɛva Baebolo ne bɛtete ye la a le mɔɔ fa Gyihova ngyinlazo mɔɔ wɔ Baebolo ne anu la ɔsi ninyɛne mɔɔ yɛdwenle nwo, yɛyɛ anzɛɛ yɛka la anwo kpɔkɛ kɛ ɔle kpalɛ anzɛɛ ɔnle kpalɛ.\n^ ɛden. 56 NVONINLI NWO EDWƐKƐ: Adiema nrenyia mɔɔ bɛzɔne ye la ɛlɛnea TV na nla nwo ɛbɛlatane ɛvinde zo. Ɔwɔ kɛ ɔsi mɔɔ ɔbayɛ la anwo kpɔkɛ.\n^ ɛden. 58 NVONINLI NWO EDWƐKƐ: Sinzavolɛ bie ɛnwu esiane wɔ suakpole ne bane ne anzi. Ɔlɛtea nu yeabɔ nlenkɛ sinzavolɛma mɔɔ wɔ aze la amaneɛ, na bɛtoto suakpole ne nlenkɛ ne mɔ anu ndɛndɛ.\nFa nwa awie Fa nwa awie Kɛ Ɔkɛyɛ Na Wɔabɔ Wɔ Ahonle Nwo Bane Ɛ?\nw19 January m. 14-19